text:
Фото:
Силәбелә РСФСР һәм СССР-ҙың атҡаҙанған тренеры Харис Йосоповҡа таҡтаташ асылды
Фото:
Силәбелә Көньяҡ Уралдың көрәш мәктәбенә нигеҙ һалыусы, СССР-ҙың һәм РСФСР-ҙың атҡаҙанған тренеры, ҡаланың почетлы гражданы Харис Йосоповҡа мемориаль таҡтаташ асылды. Ул бөйөк тренерҙың оҙаҡ ваҡыт йәшәгән йортона ҡуйылды (Цвиллинг урамы, 36).
«Башинформ» агентлығына Силәбе өлкәһе башҡорттары ҡоролтайы матбуғат хеҙмәте хеҙмәткәре Динә Нафиҡова хәбәр итеүенсә, тантанала Харис Йосоповтың туғандары, дуҫтары, коллегалары һәм уҡыусылары, Силәбе өлкәһе Хөкүмәтенең һәм ҡала хакимиәтенең вәкилдәре ҡатнашты.
Данлыҡлы тренерҙың ҡатыны Фәрзәнә Йосопова хәләл ефетенең ниндәй ауыр шарттарҙа эш башлауы, ауырлыҡтарға ҡарамаҫтан, бөтә союз һәм донъя күләмендәге спортсылар үҫтерә алыуы тураһында һөйләне.
Харис Йосоповтың улы, Бөтә Рәсәй билбау көрәше федерацияһы президенты, Силәбе өлкәһе башҡорттары ҡоролтайы Башҡарма комитеты рәйесе Морис Йосопов атаһының исемен хөрмәтләп иҫкә алғандарғә рәхмәт әйтте.
Ул Харис Йосоповтың халыҡ-ара ярыштарҙы Силәбелә үткәреү өсөн күп көс түгеүен телгә алды. Быйыл да ҡала дзюдо буйынса Европа чемпионатын ҡабул иткән һәм унда Харис Йосоповтың тәрбиәләнеүселәре бик уңышлы сығыш яһаған.
Силәбе өлкәһе губернаторы урынбаҫары Олег Грачев Харис Йосоповты асыҡ күңелле, ҡунаҡсыл, алсаҡ кеше итеп хәтерләүе тураһында һөйләне.
Урал дәүләт физкультура университеты ректоры Леонид Куликов, Силәбе өлкәһенең физик культура министры Юрий Серебренников һәм Силәбе өлкәһе хакимиәте башлығының беренсе урынбаҫары Наталья Котова ла Харис Йосоповтың ҙур ҡаҙаныштары һәм изгелекле кеше булыуын билдәләп үтте. Ректор әйтеүенсә, университеттың Ғалимдар советы Урал дәүләт физкультура университетының Стәрлетамаҡтағы филиалына Харис Монасип улы Йосоповтың исемен бирергә һәм унда мемориаль таҡтаташ асырға ҡарар иткән.
Тантанала ҡатнашыусыларҙың телмәренән һуң Харис Йосоповтың улдары мемориаль таҡтаташты асты, ә тантана ҡунаҡтары зәңгәр күккә аҡ шарҙар осорҙо. Бөйөк тренерҙы бынан һуң бер минут тын тороп иҫкә алдылар һәм мемориалға сәскәләр һалдылар.
Башҡортостандың Салауат районында тыуып үҫкән Харис Монасип улы Йосопов (1929–2009) – төрлө көрәш төрҙәре буйынса мастер (ирекле көрәш, классик көрәш, самбо, дзюдо, көрәш). Уның исеме сит илдәрҙә лә билдәле. Данлыҡлы көрәшсенең тәрбиәләнеүселәре донъя күләмендәге ярыштарҙа Рәсәй данын яҡлап сығыш яһай, Франция, Монголия, Төркиә, Алжир һәм Японияла тренер булып эшләй.
Харис Йосопов спорт эшмәкәрлегенән тыш, ижтимағи-сәйәси, уҡытыусылыҡ эше менән дә әүҙем шөғөлләнә, Урал дәүләт физкультура университетының көрәш кафедраһы профессоры була. Бихисап орден-миҙалдар, шул иҫәптән Салауат Юлаев ордены менән бүләкләнә.


c: text/html

text:
Бөтә Рәсәй олимпиадаһының төбәк этабында 2503 уҡыусы ҡатнашты
Башҡортостанда бөтә Рәсәй мәктәп уҡыусылары олимпиадаһының төбәк этабы тамамланды. «Башинформ» агентлығына БР Мәғариф министрлығының дөйөм белем биреү бүлеге начальнигы урынбаҫары Наталья Кот хәбәр итеүенсә, Башҡортостан Республикаһында ағымдағы уҡыу йылында бөтә Рәсәй олимпиадаһы 21 предмет буйынса үткәрелгән. Ул тәүге тапҡыр донъя мәҙәниәте буйынса олимпиада үтеүен дә билдәләне.
Олимпиаданың төбәк этабында йәмғеһе 2503 уҡыусы ҡатнашҡан — уҙған йылға ҡарағанда 175-кә күберәк. Шуларҙан 521 уҡыусы — призер, 48-е еңеүсе булған.
Наталья Кот әйтеүенсә, бөтә Рәсәй мәктәп уҡыусылары олимпиадаһының йомғаҡлау этабында ҡатнашыуға Башҡортостандан предметтар буйынса команда составын февраль аҙағында олимпиаданың үҙәк ойоштороу комитеты билдәләйәсәк.

robotstxt: allowed

filter: keep


text:
Фото:
“Башҡортостан Республикаһының 2009 йылда иң яҡшы китапханаһы” конкурсында 23 еңеүсе билдәләнде
Фото:
БР Мәҙәниәт һәм милли сәйәсәт, Мәғариф министрлыҡтары Әхмәт — Зәки Вәлиди исемендәге милли китапхана менән берлектә ойошторған “ Башҡортостан Республикаһының 2009 йылда иң яҡшы китапхана” конкурсы тамамланды.
Конкурс рухи, тарихи һәм мәҙәни ҡиммәттәрҙе һаҡлау һәм үҫтереү буйынса республика китапханаларының ижади башланғыстарын үҫтереүгә, яңы мәғлүмәти хеҙмәтләндереүҙәр индереүгә һәм халыҡҡа мәғлүмәти – китапхана хеҙмәтләндереүҙәр күрһәтеү сифатын яҡшыртыуға йүнәлтелгән. Шуның өсөн проблеманың көнүҙәк булыуы, төбәктең социаль һәм мәҙәни үҫешендә проекттың әһәмиәте, билдәләнгән йүнәлеш буйынса китапхананың маҡсатлы программаһы булыуы һәм, дөйөм алғанда, китапхананың Үҙәк булараҡ эшмәкәрлеге еңеүселәрҙе билдәләүсе төп критерийҙары.
Башҡортостандың 23 дөйөм һәм мәктәп китапханаһы был конкурста еңеүсе тип табылды. Конкурсты йомғаҡлау һәм еңеүселәрҙе тантаналы бүләкләү 25 ноябрҙә БР Милли музейында үтте. Китапхана директорҙарын һәм вәкилдәрен конкурста еңеү менән БР ХөкүмәтеПремьер-министры урынбаҫары, Мәҙәниәт һәм милли сәйәсәт министры Илдус Илешев ҡотланы:
— Конкурсты йомғаҡлап, беҙ халыҡты китапхана хеҙмәтләндереүҙәре менән тәьмин итеү системаһының үҫеше, китапханаларҙың матди-техник базаһын модернизациялау буйынса эш һөҙөмтәләрен дә баһалайбыҙ. Бөгөн еңеү яулаған 23 китапхана ошондай эшәкәрлек буйынса эталон, өлгө булып тора.
Иң яҡшы китапхана исеме өсөн республиканың төрлө төбәктәре китапханалары ярышты. Беренсе тапҡыр был конкурста мәктәп китапханалары көс һынап ҡараны. Ижади бәйге 17 номинация буйынса үткәрелде. Мәҫәлән, “Китапхана – милли китап һәм туған телде популярләштереү”, “Китапхана- бәләкәй эшҡыуарлыҡтың мәғлүмәт үҙәге”, “Китапхана – йәштәр үҙәге”, “ Мәктәп китапханаһы – мәғлүмәт – библиография үҙәге” һәм башҡа мөһим йүнәлештәр.
“Китапхана – мемориаль һәм тыуған яҡты өйрәнеү” номинацияһында Әйет ауыл китапханаһы, Учалы һәм Мәләүез үҙәк район китапханалары, Дәүләкән ҡалаһының 7- се китапханаһы еңеүсе тип табылды, ә Ауырғазы үҙәк китапханаһы диплом енән бүләкләнде. ”, “ Мәктәп китапханаһы – мәғлүмәт – библиография үҙәге” номинацияһында Өфө ҡалаһының 126-сы мәктәбе китапханаһы, “ Китапхана – балаларҙың уҡыу һәм ижад үҙәге” номинацияһында Балтас районының Ҡомяҙы ауылы мәктәбе китапханаһы, “Китапхана – милли китап һәм туған телде популярләштереү” номинацияһында Өфө ҡалаһының 2-се башҡорт лицейы китапханаһы еңеүсе исемдәрен яуланы.
Еңеүселәр һәм дипломанттар ҡиммәтле приздар һәм бүләктәр менән наградланды.


text:
Башҡортостан наркобаҙары ярты миллион һумдан ҡолаҡ ҡаҡты
Үткән аҙнала республика наркополицейскийҙары 3,5 кг марихуананы һәм 115 грамм героинды законһыҙ әйләнештән алған. Был күләмдәге наркотиктар хужаларына 500 мең һум аҡса килтерер ине, тип хәбәр итә Рәсәй Федерацияһының Наркотиктар әйләнешен контроллек итеү федераль хеҙмәтенең Башҡортостан Республикаһы буйынса идаралығының матбуғат хеҙмәте.
«Мәк» операцияһы сиктәрендә Башҡортостан наркоконтроле оперативниктары ике килограмдан ашыу марихуана һаҡлаған 33 йәшлек өфөлөнө ҡулға ала. Өфөлә йәшәгән 50 йәшлек эшһеҙ ҡатындың ихатаһында 100 грамм героин табыла.
Үкән аҙнала наркоконтроль хеҙмәткәрҙәре йәмғеһе 45 енәйәт эше асҡан.


text:
Эҙләү. Яңылыҡтар. Китаптар. Шрифттар. Радио.
Булған башҡортса китаптар бер урында.
Китаптар. Башҡортса уҡығыҙ! Закреплённая запись. Информация.
Осы жерден сіздер қазақша кітаптар мен әңгімелер, пьеса және өлең жинақтарын таба аласыздар. Егер өзіңіздің дүниетанымыңды кеңейтіп, нағыз қазақи кітаптарды оқып, қазақ...
Главная » Яңы китаптар.
Һеҙгә «Китаптар» башҡорт электрон китапханаһының төп версияһын эшләтеп ебәреүебеҙ тураһында ҡыуаныслы хәбәребеҙҙе еткерәбеҙ.
Китаптар − ҡөрьән, исламдағы изге китап. Аллаһы Тәғәлә дин һәм шәриғәт хөкөмдәрен бәйән итеп,пәйғәмбәрҙәр аша йөҙ ҙә дүрт (104) китап иңдергән.Пәйғәмбәрҙәр ошо китаптар ярҙамында ҡәүемдәрен изге ғәмәлдәргә өндәгән.
Китаптар төрлө форматта бирелгән, компьютерҙа ғына түгел, смартфон, планшет һәм башҡа электрон сараларҙа ла асыла. 2016 йылдың 1 мартында ресурстың...
всякие книги — һәр төрлө китаптар. 3. мест.
В Башкортостане запустили основную версию башкирской электронной библиотеки «Китаптар».


text:
Сибайҙа Урал аръяғы индустриаль паркы ойоштороласаҡ
Башҡортостандың Урал аръяғында, элекке Сибай ит комбинаты территорияһында, индустриаль парк ойоштороласаҡ. Майҙансыҡта БР Хөкүмәтенең Премьер-министры урынбаҫары – Хөкүмәт Аппараты етәксеһе Илшат Тажитдинов һәм Урал аръяғын иҡтисади йәһәттән үҫтереү буйынса күсмә кәңәшмә ҡатнашыусылары булды.
Майҙандарҙың хужаһы – шәхси эшҡыуар Андрей Андреев. Ул БР Сәнәғәт һәм инновация сәйәсәте министрлығына Сибай ит комбинатының биналар комплексы нигеҙендә индустриаль парк ойоштороу буйынса проектты Башҡортостандың индустриаль парктары исемлегенә индереү тәҡдиме менән мөрәжәғәт итә. Уның заявкаһы хуплана.
Индустриаль парк – производстволар урынлаштырыу өсөн ойошторолған, энергия сығанағы, инфраструктура, административ-хоҡуҡи шарттар менән тәьмин ителгән территория. Индустриаль парк махсус компания менән идара ителә.
2014 йылдың февраленә ҡарата электр энергияһын ҡулланыуға килешеү төҙөлгән, территорияла техник һыу менән скважина бар, производство эшләй башлағас уны ҡала селтәренә тоташтырыу планлаштырыла. Газ менән тәьмин итеү өсөн техник шарттар әҙерләргә кәрәк, әлеге ваҡытта проект эштәре бара. Яҡынса газ биреү ваҡыты – 2014 йылдың майы.
Әлеге ваҡытта индустриаль паркты рәсмиләштереү өсөн кәрәкле документтарҙы йыйыу тамамлана.
Индустриаль парктың дөйөм территорияһы – 13,6 гектар. Инфраструктураны тергеҙеүгә алты миллион һум тотонолған. Бында ябыҡ цикл производствоһы – мебель етештереү, ағас эшкәртеү, ағас ҡалдыҡтарын эшкәртеү, ағас һәм активлаштырылған күмер етештереүҙе ойоштороу планлаштырыла.


text:
Раил Сарбаев: һәр шәхси хужалыҡты бәләкәй эшҡыуарлыҡ категорияһына индерергә кәрәк
Шәхси ярҙамсы хужалыҡтарҙы бәләкәй эшҡыуарлыҡ субъекттары категорияһына индерергә кәрәк. Был турала Мәскәүҙә бәләкәй һәм урта эшҡыуарлыҡты үҫтереү буйынса Хөкүмәт комиссияһы ултырышында БР Хөкүмәте Премьер-министры Раил Сарбаев белдерҙе.
— Шәхси ярҙамсы хужалыҡтар ҙур етештереү ҡеүәтенә эйә. Уларҙы бәләкәй эшҡыуарлыҡ субъекттары категорияһына индереү был хужалыҡтарға системалы дәүләт ярҙамына эйә булыу мөмкинлеге бирәсәк. Өҫтәүенә, бөгөн был процесты тиҙләтеү зарурлығын тормош үҙе талап итә. Эре хужалыҡтарҙа етештереүҙе автоматлаштырыу эшсе ҡулдарҙы бушата. Мәҫәлән, юғары технологиялы бер трактор һатып алыу ябай биш тракторҙы алмаштыра. Ә ауылда йәшәүселәр һанын беҙ кәметергә тейеш түгелбеҙ. Тимәк, беҙ уларға продуктив эш өсөн шарттар булдырырға, уларҙы ҡыҙыҡһындырырға һәм ярҙам итергә тейешбеҙ, — тине Раил Сарбаев.
Республикала етештерелгән ауыл хужалығы продукцияһының дөйөм күләмендә шәхси ярҙамсы хужалыҡтар өлөшө 60 проценттан ашыу. 250 мең гектарҙан ашыу ер шәхси ярҙамсы хужалыҡтар милкендә һәм файҙаланыуында. Уларҙа картуфтың 95, йәшелсәнең — 75, ит менән һөттөң 70 проценты самаһы етештерелә.
Башҡортостанда шәхси ярҙамсы хужалыҡтарҙы үҫтереүгә айырым иғтибар бирелә: былтыр улар 281,4 миллион һумлыҡ 1541 кредит алған, алынған кредиттар буйынса проценттарҙы түләүгә бөтә кимәлдәге бюджеттарҙан 118 миллион һумлыҡ дәүләт ярҙамы күрһәтелгән. Шәхси ярҙамсы хужалыҡтарға лизинг буйынса республика бюджеты иҫәбенә, хаҡын 60 процентҡа арзанайтып, тағылмалы инвентарҙың тулы комплекты менән 215 трактор тапшырылған. Рәсәй буйынса бындай ярҙам башҡа бер төбәктә лә юҡ. Республика Хөкүмәте 2010 йылда ла шәхси хужалыҡтарға 200 миллион һум күләмендә ярҙам күрһәтеү тураһында ҡарар ҡабул итте. “Шәхси хужалыҡ” айырым комплекслы программаһы эшләнде. Һатып алынған техниканы финанслау күләме һәм һаны һаҡланып ҡала.
— Шәхси ярҙамсы хужалыҡтарҙы бәләкәй эшҡыуарлыҡ субъекты итеү уларға дәүләт ярҙамының бөтә өҫтөнлөктәренән файҙаланыу мөмкинлеген бирәсәк, шул иҫәптән техника һатып алыу, кредитлауҙың льготалы механизмдарынан һәм “старт-ап”тан файҙаланыу йәһәтенән, — тигән фекерҙә БР Хөкүмәте Премьер-министры. — Үткән аҙнала беҙ Финляндияла булдыҡ. Уларҙа, мәҫәлән, ҙур булмаған ҡалала 18 мең кеше йәшәй, ә эшҡыуарҙар һаны — 1100. Шул уҡ ваҡытта бәләкәй предприятиеларҙа 3, иң күбе 6 кеше эшләй. Улар үҙҙәре үк: “Беҙҙә эшҡыуарлыҡ һәләте көслө, ғаиләлә уның менән шөғөлләнмәгән кеше юҡтыр”, — тиҙәр. Ошо ҙур булмаған ҡаласыҡтың бюджеты 20 миллион һумға тиң. Беҙҙә ошондай уртаса район бюджеты 10-15 миллион һумдан артмай. Йәғни ынтылырлыҡ, эшләрлек йүнәлештәр бар. Иҡтисадтың киләсәге бәләкәй бизнес үҫешенә бәйле. Был йүнәлештә ауыл беҙҙең иғтибар һәм ярҙам объекты булырға тейеш.


text:
Халыҡ менән эшләү сифаты яҡшыра
Рәсәй Пенсия фондының (РПФ) Башҡортостан Республикаһы буйынса бүлексәһендә пенсия тәғәйенләү процесын автоматлаштырыу, ойошмаларҙан элемтә каналдары буйынса отчет ҡабул итеү һәм социаль карталарҙы хеҙмәтләндереү, мобиль клиент хеҙмәтенең техник сараларын файҙаланып, уларҙы активлаштырыу буйынса РПФ-тың перспективалы проекттары индерелде. Бындай эш ысулының өҫтөнлөктәрен РФ Хөкүмәтенең Дәүләт идаралығы, төбәктәр үҫеше һәм урындағы үҙидара департаменты директоры урынбаҫары Константин Носков Өфөгә килгәнендә юғары баһалағайны.
Социаль картаның пенсия ҡушымтаһы эше Пенсия фонды инфоматында күрһәтелде. Константин Носковҡа шулай уҡ, "Клиент хеҙмәте" яңы программаһын ҡулланып, электрон пенсия эше нисек ойошторолоуын һәм, интернет-банкинг файҙаланып, айырым кеше иҫәптәренең торошо тураһында граждандарға мәғлүмәт биреү системаһы нисек эшләүен күрһәткәйнеләр.


text:
Республика етәксеһе эш сәфәре менән Ғафури районында
Йома, 20 июндә, Рөстәм Хәмитов эш сәфәре менән Ғафури районына юлланды.
Республика етәксеһе «Иҫ киткес дөйәғош» крәҫтиән фермер хужалығында булырға планлаштыра. Дөйәғош фермаһы Инйылға ауылында урынлашҡан. Хужалыҡтың дүрт корпусында 20-нән ашыу дөйәғош аҫрайҙар, шулай уҡ тауистар, тауыҡтар, мысыр тауыҡтары һәм ҡырғауылдар ҙа бар.
Бынан тыш, Рөстәм Хәмитов райондың етем балалары өсөн биш күп фатирлы социаль торлаҡ төҙөлөшө барышы менән танышасаҡ. «Красноусол» шифаханаһында төбәк башлығы яңы асылған «Старт» сервис-сәләмәтләндереү үҙәгендә һәм ябыҡ һырғалаҡта булырға планлаштыра.
Артабан Рөстәм Хәмитов йыл һайын уҙғарылған Алла Анаһы Табын иконаһы күренеүен байрам итеүҙә ҡатнашасаҡ.


text:
Фото:
Президентҡа – 45
Фото:
Рәсәй Президенты Дмитрий Медведевҡа бөгөн 45 йәш тула. Юғары дәүләт вазифаһында үҙенең өсөнсө тыуған көнөн ул эш сәфәре менән Сочиға барғанда ғаиләһе менән бергә үткәрергә ниәтләй.
Дмитрий Медведев 1965 йылдың 14 сентябрендә Ленинградта тыуған. Ленинград дәүләт университетының юридик факультетын һәм ошонда уҡ аспирантура тамамлаған. 1990–1998 йылдарҙа ошо вузда уҡытыу эше менән шөғөлләнә, бер үк ваҡытта Ленинград ҡала Советы рәйесе советнигы һәм Санкт-Петербург мэрияһының Тышҡы бәйләнештәр буйынса комитеты эксперты вазифаһын биләй.
34 йәшендә Дмитрий Медведев РФ Хөкүмәте аппараты етәксеһе урынбаҫары, ә һуңынан Кремль хакимиәте башлығы урынбаҫары һәм беренсе урынбаҫары була. 2003 йылдың октябрендә 38 йәшендә ул Рәсәй Президенты Хакимиәтен етәкләй.
Ике йылдан һуң Дмитрий Медведев РФ Хөкүмәте Рәйесенең беренсе урынбаҫары вазифаһын биләй. Ә 2008 йылдың мартында 42 йәшендә ул Рәсәй Президенты итеп һайлана, шулай итеп ул һуңғы 100 йылда дәүләттең иң йәш башлығы һәм донъяның иң йәш сәйәси лидерҙарының береһе була.
Үҙ сәйәси карьераһы ваҡытында Дмитрий Медведев бер нисә тапҡыр рәсми сәфәр менән Башҡортостанда булып китте.


text:
Фото:
Рөстәм Хәмитов Өфө дәүләт авиация техник университетында «Йәгеҙ әле, егеттәр!» конкурсында булды
Фото:
Өфө дәүләт авиация техник университетының «Авангард» студенттар йортонда Ватанды һаҡлаусылар көнө алдынан шишәмбе, 21 февралдә, «Йәгеҙ әле, егеттәр!» хәрби-спорт конкурсы үтте. Башҡортостан Президенты Рөстәм Хәмитов сараның хөрмәтле ҡунағы булды.
Республика башлығы барыһын да етеп килгән байрам менән ҡотланы.
— Ватанды һаҡлаусы көслө, ҡыйыу һәм, әлбиттә, аҡыллы булырға тейеш, — тине Рөстәм Хәмитов, ӨДАТУ студенттарына мөрәжәғәт итеп. – Ватаныңды яратыуҙан оялырға кәрәкмәй. Беҙҙең илдең – донъяла, республикабыҙҙың – илдә, ә ҡалабыҙҙың республикала иң яҡшыһы булыуын аңларға кәрәк. Һеҙ уҡыған юғары уҡыу йорто һеҙҙең өсөн иң яҡшыһылыр, тип уйлайым, ҡайһыларыбыҙ өсөн ул хатта донъяла иң яҡшыһы. Ватаныңа һөйөү – матур һүҙҙәр генә түгел, был беҙҙең йәшәү рәүеше. Һеҙгә уңыштар, һаулыҡ һәм илгә ҡарата һөйөү теләйем.
Бөгөн Башҡортостанда офицерҙарҙы Өфө дәүләт авиация техник университеты ғына әҙерләй. Хәрби белем биреү факультеты Рәсәй Ҡораллы Көстәре өсөн офицерҙар әҙерләүсе Хәрби уҡытыу үҙәгенән һәм запастағы офицерҙар әҙерләүсе хәрби кафедранан тора. Әлеге ваҡытта Хәрби уҡытыу үҙәгендә 100-гә яҡын курсант белем ала, һәм быйыл тәүге сығарылыш буласаҡ.
Өфө дәүләт авиация техник университеты ректоры Морат Ғөзәйеров вузда матур йолаларҙың күп булыһын һәм уларҙың береһе бында 1977 йылдан алып үткәрелгән «Йәгеҙ әле, егеттәр!» хәрби-спорт конкурсы булыуын белдерҙе. Сарала еңеүселәр күсмә кубок һәм приздар менән бүләкләнә.
Иң яҡшылар исеменә бөгөн һигеҙ команда көс һынашты. Күп төрлө һынауҙар аша үтеп, һөҙөмтәлә Хәрби уҡытыу үҙәге командаһы еңеүсе булды.


text:
«Китап» нәшриәтендә балалар өсөн автомобиль формаһында китап сыҡты
«Китап» нәшриәтендә мәктәпкәсә тиклемге һәм кесе мәктәп йәшендәге балалар өсөн «Минең машиналарым» тигән ғәҙәттән тыш китап сыҡты. Баҫманың үҙенсәлеге шунда: ул формаһы менән автомобилгә оҡшаған, ә балалар унда рус һәм башҡорт телдәрендә машиналарҙың маркаһы һәм тәғәйенләнеше тураһында ҡыҫҡа шиғырҙар уҡый ала. Һүрәттәргә бай баҫманың авторы – Башҡорт дәүләт университеты аспиранты Азамат Мәһәҙиев. Тәржемәсе – Кристина Андрианова, рәссам – Татьяна Лоҡманова.


text:
Фото:
Техинспекторҙар техниканы тикшереүгә әҙерләнә
Фото:
Башҡортостанда уҙғарылған тармаҡ семинар-кәңәшмәләре ауыл хужалығы техникаһын һаҡсыл файҙаланыу һәм ремонтлауҙы ойоштороу, тракторсы-машинистар әҙерләү сифаты мәсьәләләренә арналды. Кисә ошондай уҡытыу Асҡын, Балтас, Балаҡатай, Бөрө, Благовещен, Борай, Дыуан, Иглин, Ҡалтасы, Ҡариҙел, Ҡыйғы, Краснокама, Мәсетле, Мишкә, Нуриман, Салауат, Тәтешле һәм Яңауыл райондарының Дәүләт техник күҙәтеү инспекциялары начальниктары ҡатнашлығында Мишкә районында үтте.
Дәүләт техник күҙәтеүе инженер-инспекторҙары алдына түбәндәге бурыстар ҡуйылды: ауыл хужалығы техникаһын ҡышҡы оҙайлы һаҡлауға ҡуйыуға әҙерләгәндә дәүләт стандарты талаптарын күҙәтеүҙе, тракторҙар, комбайндар һәм ауыл хужалығы машиналарын сифатлы итеп ремонтлауҙы тәьмин итеү. Шулай уҡ семинарҙа ҡатнашыусыларҙы “Машиналар ихатаһы” операцияһының икенсе этабын үткәреү барышы менән дә таныштырҙылар.
150-се профессиональ училищела йыйылыусыларға техниканы нисек дөрөҫ әҙерләргә кәрәклеген күрһәттеләр. Уларҙың иғтибары тракторсы-машинистар әҙерләү сифатына ла йүнәлтелде. Бигерәк тә трактор йөрөтөү буйынса занятиеларҙы ойоштороуға. Семинар-кәңәшмәлә ҡатнашыусыларға уның элементтарын трактородромда күрһәттеләр. Бынан тыш, инспекциялар начальниктары юл хәрәкәте ҡағиҙәләрен, тракторҙарҙың һәм эске яныу двигателдәренең ҡоролошон өйрәнеү буйынса кластарға, машиналарҙы ҡышҡы осорға ҡуйыу урындарына барҙы.
Шулай уҡ семинарҙа ҡатнашыусылар “Зенит” яуаплылығы сикләнгән йәмғиәтендә лә булды. Предприятиеның ремонт оҫтаханаһында улар техниканы ремонтлау сифатын тикшереү ысулдары һәм алымдары менән танышты.


text:
Ҡорама күргәҙмәһе
Республика халыҡ ижады үҙәгенең “Урал” галереяһында йыл һайын Башҡортостандың иң оҫта ҡорамасылары күргәҙмәһе үтә. “Ҡорама-туй” республика фестивале быйыл 14-се тапҡыр ойошторола. Йылдан-йыл ҡатнашыусылар һаны арта, ә уларҙың оҫталығы — үҫкәндән-үҫә, ижад ҡомары артҡандан-арта бара.
Ҡорама туйының һәр өлгөһө хис-тойғоларға мансылған. Уларҙа туҡыма киҫәктәре, төҫтәре генә түгел, риүәйәт һәм легендалар ҙа терелгән гүйә. Төрлө паннолар, ҡурсаҡтар – һәр эштең үҙ тарихы. Фестивалдә ҡатнашыусы ҡыҙҙар, иһә, был төр тегеү техникаһының оҫта белгестәре. Кемдер өсөн ҡорама ҡорау –ул йыр, кемгәлер ул күңел йыуанысы. Күҙ ҡыуанысы ла. Борон-борондан башҡорт ҡатын-ҡыҙҙарының ҡорап, һырлап эшләгән буй түшәктәре булһынмы, йә иһә, башҡа өй ҡаралтыларымы – барыһы ла йортҡа ҡот һәм йәм биреү өсөн эшләнгән. Башҡортостан оҫтабикәләре башҡарған ҡорама картиналар, биҙәүестәр һәм ҡурсаҡтар Рәсәйҙең башҡа төбәктәре һәм хатта сит ил халҡының да күңелен яулап өлгөргән. Киләһе йыл “Ҡорама-туй” 15 йыллыҡ юбилейын ҡаршылай. Фестивалде ойоштороусыларҙың белдереүенсә, йылдан-йыл ҡорама техникаһы менән ҡыҙыҡһыныусылар һаны арта, уны башҡарыу техникаһы ла төрлөләнә бара. Хатта бер генә өлгөлә лә төрлө алымдарҙың ҡулланылыуы – ошо үҫештең һәм ҡорамасылар оҫталығының юғары кимәлдәргә күтәрелеүен иҫбатлай.


text:
"Тылсымлы моңдар" башҡорт фольклор байрамы
Бөгөн, 27 мартта, Бәләбәйҙә "Тылсымлы моңдар" башҡорт фольклор коллективтарының төбәк фестивале бара. Сараны БР халыҡтарының фольклорын өйрәнеү, тергеҙеү һәм үҫтереү буйынса "Башҡортостан халыҡтары" республика программаһын тормошҡа ашырыу сиктәрендә БР Мәҙәниәт һәм милли сәйәсәт министрлығы һәм Республика халыҡ ижады үҙәге ойошторҙо.
Республика халыҡ ижады үҙәгенең Бәләбәйҙәге филиалы директоры Георгий Хальзов хәбәр итеүенсә, фестивалдә 250-ләп кеше ҡатнаша — былар Әлшәй, Баҡалы, Бәләбәй, Бишбүләк, Благовар, Бүздәк, Дәүләкән, Йәрмәкәй, Миәкә, Шаран райондарынан, Октябрьский ҡалаһынан башҡорт фольклор коллективтары, ғаилә ансамблдәре.
Фестиваль тураһында положениеға ярашлы, сығыштар программаһында башҡорт фольклорының төрлө жанрҙары — әйтештәр, йырҙар, бейеүҙәр, халыҡ йолалары, ғөрөф-ғәҙәттәре фрагменттары, халыҡ уйындары, ярыштар, мәҙәктәр күрһәтелергә тейеш.
Фольклор смотры йомғаҡтары бөгөн үк билдәле буласаҡ, уларҙы Бәләбәй ҡалаһында Үҙәк мәҙәниәт йортонда үтәсәк фестиваль гала-концертында иғлан итәсәктәр.


text:
Рөстәм Хәмитов Рәсәйҙең һәм Башҡортостандың дәүләт наградаларын тапшырҙы Фото: Башҡортостан Башлығының матбуғат хеҙмәте
Рөстәм Хәмитов Рәсәйҙең һәм Башҡортостандың дәүләт наградаларын тапшырҙы
Рөстәм Хәмитов Рәсәйҙең һәм Башҡортостандың дәүләт наградаларын тапшырҙы Фото: Башҡортостан Башлығының матбуғат хеҙмәте
ӨФӨ, 2016 йыл, 16 сентябрь. /«Башинформ» мәғлүмәт агентлығы, Александр Смирнов/.
15 сентябрҙә Өфөлә Башҡортостан Башлығы Рөстәм Хәмитов Рәсәйҙең һәм Башҡортостандың дәүләт наградаларын тапшырҙы.
Сәнәғәт, төҙөлөш, транспорт һәм авиация, ауыл хужалығы, аҙыҡ-түлек индустрияһы һәм йәмәғәт туҡланыуы, дәүләт хеҙмәте, муниципаль идара итеү, суд системаһы, юридик һәм финанс өлкәһе, һаулыҡ һаҡлау, мәғариф, сәнғәт, матбуғат һәм киң мәғлүмәт саралары, физкультура һәм спорт өлкәләрендә эшләгән 54 хеҙмәткәрҙең, шулай уҡ йәмәғәт эшмәкәрҙәренең һөнәри ҡаҙаныштары ордендар, маҡтаулы исемдәр, почет грамоталары һәм рәхмәт хаттары менән билдәләнде.
– Һеҙҙе уңыштарығыҙ менән ихлас ҡотлайым һәм яҡшы, оҙаҡ, әүҙем эшләгәнегеҙ өсөн рәхмәт белдерәм. Барығыҙға ла һаулыҡ, уңыштар юлдаш булһын, – тине Рөстәм Хәмитов. – Эшегеҙ хеҙмәт коллективтарын бергә тупларға, бөтә йүнәлештәр буйынса яҡшы һөҙөмтәләргә өлгәшергә мөмкин икәнлеген күрһәтә. Һеҙ намыҫлы хеҙмәт өлгөһө булып тораһығыҙ.
Сығыштың тулы стенограммаһы һәм бүләкләнеүселәр исемлеге республика Башлығының рәсми сайтында баҫылған.


text:
Башҡортостан Президенты Feka Construction Industry&Trade Inc компанияһы етәкселеге менән осраштыФото: Олег Яровиков
Башҡортостан Президенты Feka Construction Industry&Trade Inc компанияһы етәкселеге менән осрашты
Башҡортостан Президенты Feka Construction Industry&Trade Inc компанияһы етәкселеге менән осраштыФото: Олег Яровиков
6 декабрҙә Республика йортонда Башҡортостан Президенты Рөстәм Хәмитов Feka Construction Industry&rade Inc компанияһы башлығы Абдулҡадир Ферахлы, Директорҙар советы ағзаһы Зафер Эрен һәм «Фека Констракшн» яуаплылығы сикләнгән йәмғиәте директоры Руслан Шәмсетдинов менән осрашыу үткәрҙе. Осрашыуҙа Өфөлә – ҡунаҡхана-эш үҙәген, Стәрлетамаҡта сауҙа-күңел асыу үҙәген төҙөү мәсьәләләре тикшерелде.
— Бындай хеҙмәттәшлеккә шатбыҙ, — тип билдәләне Рөстәм Хәмитов. – Һеҙҙең компанияны уңышлы, яҡшы эшләгән, һәр эште юғары сифатлы итеп башҡарған, үҙ һүҙендә торған компания булараҡ беләбеҙ. Беҙҙе ҡунаҡхана хужалығына, ҡала халҡының ялына бәйле һәм социаль-мәҙәни тәғәйенләнештәге объекттар ҡыҙыҡһындыра. Өфө һәм Башҡортостан Республикаһы ҙур халыҡ-ара форумдар ҡабул итергә әҙерләнә. Әлбиттә, беҙгә республиканы һәм ҡаланы биҙәйәсәк заманса биналар кәрәк.
Feka Construction Industry&rade Inc компанияһы башлығы Абдулҡадир Ферахлы Башҡортостан Президентына йылы ҡаршы алғаны өсөн рәхмәт әйтте һәм республикала дәүләт объекттарын төҙөүҙә ҡатнашыу, инвестициялар һалыу буйынса компанияның пландары менән бүлеште.
— Үҙебеҙ өсөн республикала ике проект билдәләнек, улар өҫтөндә компания вәкилдәре өс йылдан ашыу эшләй, — тип хәбәр итте Абдулҡадир Ферахлы. – Уларҙың тәүгеһе – Өфөлә ижтимағи-эш комплексын төҙөү. Инвестициялар күләме яҡынса 210 миллион доллар тәшкил итәсәк. Стәрлетамаҡтағы проект өсөн 90 миллион доллар кәрәк буласаҡ. Беҙҙең өсөн Өфөләге проект өҫтөнлөклө булып тора, сөнки саммиттарға отелдәр төҙөү зарур. Өфөлә ер участкаһы менән проблема юҡ. Ҡайһы бер мәсьәләләр килеп тыуа, әлбиттә, әммә улар хәл итерлек. Әлеге объектҡа инженерлыҡ коммуникацияларын үткәрергә кәрәк. Өфө башлығы был мәсьәләлә беҙгә ярҙам итер, тип ышанабыҙ. Стәрлетамаҡта участка хужаһы менән ҡайһы бер һорауҙар килеп тыуа. Уларҙы тулыһынса хәл иткәндән һуң, был ҡалала эштәрҙе башлясаҡбыҙ.


text:
Өфөлә 2011 – 2013 йылдарға территориаль өс яҡлы килешеүгә ҡул ҡуйылды
Өфөлә социаль-хеҙмәт мөнәсәбәттәрен көйләү буйынса территориаль өс яҡлы комиссия ултырышы йомғаҡтары буйынса ҡала профсоюз берләшмәләре, эш биреүселәр һәм Өфө хакимиәте араһында 2011-2013 йылдарға территориаль өс яҡлы килешеүгә ҡул ҡуйылды.
БР Профсоюздар федерацияһынан хәбәр итеүҙәренсә, йәйге каникулдар осоронда балаларҙың ялын һәм сәләмәтләндереүҙе ойоштороу, Өфөнөң бәләкәй һәм урта бизнес предприятиеларында хеҙмәт закондарын күҙәтеү комиссия ҡарауына сығарылған төп мәсьәләләр булып торҙо.
Ҡаралған мәсьәләләрҙең күбеһе буйынса социаль партнерлыҡ яҡтары килешеүгә өлгәшә алды. Бында, БР Профсоюздар федерацияһы рәйесе урынбаҫары Ленара Иванованың фекеренсә, был осрашыуҙың тос һөҙөмтәләренең береһе булып ҡул ҡуйылған килешеүгә муниципаль учреждениелар хеҙмәткәрҙәренә санатор-курорт дауаланыу тураһында профсоюздар тәҡдименең индерелеүе тора.
Шул уҡ ваҡытта ҡайһы бер мәсьәләләр буйынса яҡтар үҙ-ара килешеүгә өлгәшә алманы. Мәҫәлән, ҡул ҡуйылған килешеүгә профсоюздарҙың ике тәҡдиме индерелмәне. Уларҙың береһе балалар баҡсалары тәрбиәселәренең һәм уларҙың ярҙамсыларының эш хаҡына өҫтәмә билдәләүгә ҡағыла. Икенсеһе – муниципаль учреждениеларҙа эш башлаусы юғары һәм урта профессиональ белемле йәш белгестәр өсөн дүрт оклад күләмендә бер тапҡыр бирелә торған аҡсалата пособие билдәләү.
Был ике тәҡдимде тормошҡа ашырыу муниципаль бюджеттан ярайһы уҡ финанс сығымдарына бәйләнгән, шуға күрә улар быйыл дүртенсе кварталда ҡайтанан ҡараласаҡ.


text:
Белорет ҡалаһында өй туйлаусылар һаны артты
Республика көнөн Белорет үҙәк район дауаханаһының ун врачы яҡшы кәйеф менән ҡаршылай. Район башлығы Николай Максимов уларға ошо көндәрҙә тантаналы рәүештә яңы фатир асҡыстары тапшырҙы. Бындай мөмкинселек районда яңы бала табыу йорто төҙөү тамамланыу менән барлыҡҡа килде. Элек дауахананың гинекология бүлеге күп ҡатлы торлаҡ йорттоң беренсе ҡатында урынлашҡан ине. Бала табыу йорто төҙөлөп бөтөү менән, был бүлек шунда күсерелде. Ә бушаған бинала урындағы бюджет иҫәбенә реконструкция эшләп, ун ғаиләнең торлаҡ шарттарын яҡшырттылар. Өй туйлаусыларҙың күпселеге – Белорет ҡалаһына бер нисә йыл элек күсеп килгән йәш белгестәр. Үҙ фатирҙары булмау сәбәпле, уларҙың ҡайһы берҙәре күсеп китергә лә уйлай ине. “Хәҙер ситкә күсеү тураһында уйламаясаҡбыҙ ҙа”.– тип ышандырҙы улар.


text:
Республикала йәштәрҙең халыҡ-ара аграр форумы уҙғарыла Фото: Олег Яровиков
Республикала йәштәрҙең халыҡ-ара аграр форумы уҙғарыла
Республикала йәштәрҙең халыҡ-ара аграр форумы уҙғарыла Фото: Олег Яровиков
ӨФӨ, 2016 йыл, 3 март. /«Башинформ» мәғлүмәт агентлығы, Галина Бахшиева/.
15 марттан 17-нә тиклем Башҡорт дәүләт аграр университетында йәштәрҙең «Агросәнәғәт комплексының инновация үҫешендә аграр фәне» халыҡ-ара аграр форумы ойошторола. Унда Рәсәйҙең һәм сит илдәрҙең аграр юғары уҡыу йорттарынан 150-гә яҡын ғалим ҡатнаша.
Йәштәр форумы «Агрокомплекс-2016» XXVI халыҡ-ара махсуслаштырылған күргәҙмәһе сиктәрендә үткәрелә. Ул белгестәр өсөн дискуссия майҙансығы ғына булмаясаҡ, шулай уҡ йәш ғалимдарға үҙҙәренең фәнни асыштары менән таныштырырға, тәжрибә уртаҡлашырға мөмкинлек бирәсәк.
Форумдың программаһында Йәш ғалимдар мәктәбен, Бөтә Рәсәй аграр белем биреү һәм ғилми учреждениеларҙың йәш ғалимдары һәм белгестәре советы кәңәшмәһен, «Йәштәр фәне — агросәнәғәт комплексының инновация үҫешенә» халыҡ-ара ғилми-ғәмәли конференцияһын, түңәрәк өҫтәлдәр ултырышын уҙғарыу ҡаралған.


text:
Башҡортостандың һигеҙ инновация проекты Волга буйы федераль округы гранттарына дәғүә итә
Башҡортостандың һигеҙ инновация проекты «iВолга-2013» йәштәр форумы сиктәрендә Волга буйы федераль округы гранттарына дәғүә итә. Улар яҡынса исемлеккә индерелде. Бөгөн, форумдың аҙаҡҡы көнөндә, исемлек Рәсәй Президентының Волга буйы федераль округындағы Тулы хоҡуҡлы вәкиле Михаил Бабичка тәҡдим ителәсәк. Шулай уҡ бөгөн авторҙар округ субъекттары етәкселәренә үҙҙәренең проекттарын тәҡдим итәсәк. Волга буйы федераль округы гранттарына йәмғеһе 40 эш лайыҡ буласаҡ. Был средстволарға йәш ғалимдар үҙҙәренең проекттарын тормошҡа ашыра аласаҡ.
Яҡынса исемлектә Илдус Вәғизов, Юрий Рычков, Виктория Борисова, Артем Аитов, Юрий Коев, Альберт Зарипов, Дмитрий Саханьков, Герман Титовтың проекттары бар.
— Форум эксперттары Башҡортостан йәштәренең проекттарына юғары баһа бирҙе. Был эштәр «Селигер» форумында ла лайыҡлы тәҡдим ителер, тип ышанам, — тине Башҡортостан делегацияһы етәкселәренең береһе Александр Никерин.


text:
Волга буйы федераль округы төбәктәре араһынан туристар Башҡортостанға өҫтөнлөк бирә
www.kurortrussia.ru сайтында интерактив һорау алыу дауам итә. Сайтҡа инеүселәргә улар турист булараҡ яҡын арала барырға теләгән Волга буйы федераль округындағы 14 төбәктең береһен һайларға тәҡдим ителә.
Курорт Медиа реклама-мәғлүмәт агентлығы хәбәр итеүенсә, 2011 йылдың 30 сентябренә тиклем сайтҡа инеүселәр Волга буйы федераль округының унда барыу өсөн иң ҡыҙыҡлы тип тапҡан төбәген һайлай ала.
Әлегә тәүге өс лидер иҫәбендә киләһе төбәктәр: Башҡортостан Республикаһы, Татарстан Республикаһы һәм Пермь крайы. Уларҙан ҡала Түбәнге Новгород, Пенза һәм Ульяновск өлкәләре килә. Волга буйы федераль округының 14 төбәк исемлегенең иң аҙағында – Удмуртия Республикаһы.
28-30 сентябрҙә Түбәнге Новгородта үтәсәк Волга буйы федераль округының туристик ресурстары фестиваль-презентацияһында интерактив тауыш биреүҙең өс еңеүсе төбәге махсус наградалар менән билдәләнәсәк.


text:
Белорет һәм Мәсәғүттә заманса телевизион тапшырғыстар файҙаланыуға тапшырылды
Белоретта һәм Дыуан районының Мәсәғүт ауылында лампалы иҫке «Ильмень» телевизион тапшырғыстары яңы «Полярис ТВП5000» тапшырғыстарына алмаштырылды. Был эште «Башинформсвязь» асыҡ акционерҙар йәмғиәте белгестәре башҡарҙы.
Башҡортостан Республикаһы буйынса Роскомнадзор Идаралығы ҡабул итеү комиссияһы составында «Башинформсвязь» асыҡ акционерҙар йәмғиәтенең реконструкцияланған элемтә ҡорамалдарын сафҡа индереү тантанаһында ҡатнашты.
Идаралыҡтан хәбәр итеүҙәренсә, әлеге ваҡытта был элемтә ҡорамалдары тулыһынса файҙаланыуға әҙер.
Билдәләп үтәйек, "Башинформсвязь" асыҡ акционерҙар йәмғиәте — Урал төбәгендәге "Связьинвест" холдингына инмәгән иң эре элемтә операторҙарының береһе. «Башинформсвязь» асыҡ акционерҙар йәмғиәтенең устав капиталы — 985 миллион һумдан ашыу, баҙар капитализацияһы — 130 миллион долларҙан ашыу, акцияларҙың 46,08 проценты дәүләт милкендә иҫәпләнә, шуларҙың 28,24 проценты — федераль милек, 17,84 проценты — республика милкенә ҡарай.
Акционерҙар йәмғиәте юғары технологиялы һәм ҡеүәтле базаға эйә: уның киң файҙаланыуҙағы тармаҡлы телефон селтәре, алыҫ араға һуҙылған ҡала-ара кабель, сүс-оптик һәм радиорелелы элемтә линиялары, коммутация узелдары, теле- һәм радио тапшырғыстар системаһы бар. «Башинформсвязь» йәмғиәтенең 18 филиалы Башҡортостандың барлыҡ ҡалалары һәм район үҙәктәрендә структура бүлексәләре асҡан. Улар урындағы, ҡала-ара һәм халыҡ-ара телефон бәйләнешен, шулай уҡ радио- и телевизион тапшырыуҙы тәьмин итә, төрлө технологиялар нигеҙендә интернетҡа тоташыу мөмкинлеге бирә, башҡа төрлө хеҙмәттәр күрһәтә.


text:
Төбәктә эшҡыуарлыҡ нигеҙҙәре буйынса курстар башлана
3-28 сентябрҙә Башҡортостан Республикаһының Эшҡыуарлыҡ һәм туризм буйынса дәүләт комитеты Башҡорт дәүләт аграр университеты менән берлектә яңы эш башлаған эшҡыуарҙар өсөн ҡыҫҡа сроклы белем биреү курстарын үткәрә.
Курстарға республиканың Архангел, Иглин, Ҡырмыҫҡалы Өфө, Шишмә райондарында йәшәүсе киләһе категория граждандары саҡырыла: уҡыу йорттарының сығарылыш курс студенттары, эшҡыуарлыҡ менән шөғөлләнергә теләүсе эшһеҙҙәр, эштән сығарыу ҡурҡынысы янаған граждандар, шулай уҡ быйыл үҙ эштәрен асҡан йәки 2010-2011 йылдарҙа бизнестың башланғыс стадияһында субсидия формаһында финанс ярҙамы алған эшҡыуарҙар.
Уҡытыу программаһына бухгалтер иҫәбе һәм һалым, бизнесты планлаштырыу һәм бизнес-план төҙөү методикаһы, фирма иҡтисадында маркетинг роле һәм әһәмиәте, предприятиены ойоштороу ҡағиҙәләре һәм башҡа дәрестәр индерелгән.
Программа тамамланғас, барыһына ла билдәләнгән өлгөләге танытмалар тапшырыласаҡ.


text:
Йәштәр театры «Алтын битлек» фестиваленең конкурстан тыш программаһында ҡатнашасаҡ
Башҡортостан Республикаһының Мостай Кәрим исемендәге Милли йәштәр театры быйыл яҙ Мәскәүҙә «Алтын битлек» Бөтә Рәсәй театр фестивале сиктәрендә үтәсәк «Маска плюс» халыҡ-ара конкурстан тыш күрһәтеүендә ҡатнашасаҡ.
Театрҙың әҙәби бүлек хеҙмәткәре Айһылыу Сәғитова хәбәр итеүенсә, программала Йәштәр театры режиссер Мөсәлим Ҡолбаев ҡуйған «Ночевала тучка золотая» спектакле менән сығыш яһаясаҡ.
«Ночевала тучка золота» спектакле менән беҙҙең театрҙы сәнғәт белгестәренән, тәнҡитселәрҙән торған комиссия һайлап алды», — тине Йәштәр театры вәкиле.
Әлегә БР Милли йәштәр театры баш ҡала театр майҙансыҡтарының ҡайһыһында сығыш яһаясағы билдәһеҙ. Датаһы ғына 15 апрелгә билдәләнгән.


text:
Башҡорт Википедияһы ирекмәндәре йәйгелеккә пландар билдәләне
ӨФӨ, 2016 йыл, 23 май. /«Башинформ» мәғлүмәт агентлығы, Алик Шакиров/.
20 майҙа Башҡорт Википедияһы ирекмәндәренең сираттағы осрашыуы үтте, унда берләшмәне үҫтереүҙең стратегик планы һәм икенсе ярты йыллыҡҡа аныҡ саралар планы тикшерелде.
Башҡорт викимедиясылары «Вики-Яҙ-2016» (Wikimedia CEE Spring 2016) мәҡәләләр яҙыу буйынса халыҡ-ара конкурста ҡатнаша. «Европа конкурсында тәүге тапҡыр ҡатнашыуҙарына ҡарамаҫтан, башҡорт мөхәррирҙәре әүҙемлек күрһәтә. Улар 200-ҙән ашыу яңы мәҡәлә, башҡа тел бүлектәре ирекмәндәре Башҡортостан тураһында 124 мәҡәлә яҙҙы», — тип хәбәр итте Башҡорт Википедияһы администраторы Рөстәм Нурыев.
Июнь аҙағында Башҡортостан викимедиясылары вәкиле Италияның Ломбардия төбәгендә үтәсәк «Викимания 2016» ирекмәндәрҙең донъяуи конференцияһында ҡатнаша.
Башҡорт викимедиясылары «Вики-Йәйләү 2016, Шүлгәнташ» семинарына һәм экспедицияһына әҙерләнә башланы. Сара 15-17 июлдә Бөрйән районының туристик базаһында ойошторола.
Август аҙағында Башҡорт Википедияһының ике вәкиле Ереванда уҙасаҡ Үҙәк һәм Көнсығыш Европа илдәре Википедиялары ирекмәндәренең осрашыуында ҡатнаша.


text:
Силәбе өлкәһендә Нефтекама филармонияһының гастролдәре башланды
ӨФӨ, 2014 йыл, 17 декабрь. /«Башинформ» мәғлүмәт агентлығы, Ләйлә Аралбаева/.
Силәбе өлкәһенең Арғаяш районында Нефтекама дәүләт филармонияһының «Ҡәрҙәштәр» башҡорт фольклор төркөмөнөң гастролдәре башланды. Гастролдәр башҡортостан Республикаһының Силәбе өлкәһендәге Даими вәкиллеге ярҙамында үтә, тип хәбәр итте матбуғат секретары Михаил Хәбиров.
Нефтекама артистары Көньяҡ Уралға йыш гастролдәргә сыға. Башҡорт эстрадаһының популяр һәм йәш артистары Раян Алтыншин, Сүриә Ғималова, Юнир Шәрифулллин, Розалиә Иҙелбаева, Азат Ҡарасурин, Марс Ишморатовтарҙыэ сығышы тамашасыларға ҙур бүләк буласаҡ. Милли колорит менән һуғарылған тамаша йыр-бейеүҙәргә бай. Ҡунаҡтарҙы тәьҫир итерлек шоу һәм күңелле сюрприздар көтә.


text:
Йоҡо үләне
Йоҡо үләне (лат. Pulsatilla vulgaris, (урыҫ. Прострел)— Лютик һымаҡтар ғаиләһенән күп йыллыҡ үлән үҫемлек төрө. Япрағы күренеү менән апрель-май айында сәскә ата, июньдә емеше өлгөрә. Орлоҡтан үрсей.
Төньяҡ ярымшарҙың субтропик, уртаса һәм һалҡын поясында таралған. Ҡарағай урманында, ҡыуаҡлыҡта, һөҙәк урындарҙа үҫә. Бейеклеге 15-50 см.
Тамыры верикаль булып төшә, көрән төҫтә. Сәскәләре яңғыҙ, шәмәхә төҫөндәге ҡыңғырау һымаҡ. Сәскә уртаһында күп һанлы сәскәлек һәм емешлектәр урынлашҡан. Үҫемлек көмөштәй төксәләр менән ҡапланған.
Үҫемлек ағыулы. Халык медицинаһында ялҡынһыныуға ҡаршы һәм ҡан туҡтату, тынысландырыу сараһы булараҡ файҙаланыла.
Декоратив үҫемлек булараҡ үҫтерелә.
Һылтанмалар[үҙгәртергә | вики-тексты үҙгәртергә]
- Йоҡо үләне GRIN сайтында мәғлүмәт (инг.)
- Йоҡо үләне: «Тормош энциклопедияһы» сайтында мәғлүмәт(EOL) (инг.)
- Прострел обыкновенный на сайте USDA NRCS (инг.)
- Прострел обыкновенный на сайте Травник (урыҫ.)


text:
Төбәктә «БашКорея» дуҫлыҡ йәмғиәте булдырылды
Өфөлә «БашКорея» Башҡортостан-Корея дуҫлығы йәмғиәте» төбәк йәмәғәт ойошмаһының учредителдәр йыйылышы үтте. Шулай итеп, ун йылдан ашыу элек булдырылған бәйләнештәргә яңы статус бирелде.
Учредителдәр йыйылышында ике йыл элек булдырылған «Башҡортостан-Корея дуҫлығы йәмғиәте» башлығы етәкселегендә Корея Республикаһының делегацияһы булды. Башҡортостан исеменән осрашыуҙа республика Хөкүмәте Премьер-министры урынбаҫары Марат Мөлөков етәкселегендәге ҙур делегация сығыш яһаны.
Марат Мөлөков сәләмләү һүҙендә Башҡортостан менән Корея Республикаһы араһында уртаҡ мәнфәғәттәрҙең күп булыуын билдәләне.
— Үҙ-ара килешеп эш итеүҙең миҫалы итеп энергияны һөҙөмтәле ҡулланыу технологиялары буйынса уртаҡ проекттың тормошҡа ашырылыуын килтерергә була. Уның сиктәрендә беҙҙең республикала яҡтылыҡ-диодлы лампалар етештереү ойошторола, — тине Марат Мөлөков. – Шулай уҡ мәғариф һәм ҡунаҡхана бизнесы өлкәләрендә лә бәйләнештәр булдырыу мөмкинлеге бар, тип уйлайым.
Кореянан килгән ҡунаҡтар был фекер менән килеште. Ли әфәнде Корея Республикаһы өсөн Башҡортостандың тәбиғәт потенциалы ҡыҙыҡ булыуын билдәләне.
— Башҡортостан – яҡшы тәбиғәт ресурстарына, ә Корея иҡтисади мөмкинлектәргә эйә, — тип һыҙыҡ өҫтөнә алды ул. – Үҙ-ара килешеп эш итеү ике яҡ өсөн дә файҙалы булмаҡсы. Үткән йылдарҙа хеҙмәттәшлек итеү юғары һөҙөмтәләр күрһәтте, шуға күрә килешеп эш итеүҙең Дуҫлыҡ йәмғиәте ярҙамында булдырылған яңы кимәленә күсеү мөмкинлектәргә бай күренә. Башҡортостан етәкселеге беҙҙең башланғыстарҙы хуплай. Алдағы яҙҙа республиканың рәсми делегацияһының Кореяға яуап визит менән килеүе көтөлә.
«БашКорея» дуҫлыҡ йәмғиәте» президенты итеп – БР Фәндәр академияһының ағза-корреспонденты Ишмөхәмәт Ғәләүетдинов, вице-президенты итеп Ли Дон Вук һайланды.
Ишмөхәмәт Ғәләүетдинов Дуҫлыҡ йәмғиәтенең мәғариф, фән һәм мәҙәниәт өлкәләрендә бәйләнеш булдырыу маҡсатында ойошторолоуын билдәләне.
— Корея Республикаһы менән Башҡортостан вуздары араһында студенттар менән алмашыу, шулай уҡ уҡытыусыларҙың үҙ-ара тәжрибә уртаҡлашыу буйынса килешеүҙәр беҙҙә төҙөлдө лә инде, — тине ғалим. – Бәйләнештәр күптән булдырылһа ла, бөгөн уларға яңы статус биреү зарур.


text:
Башҡортостанда 38 градусҡа тиклем һыуытасаҡ
ӨФӨ, 2015 йыл, 22 ғинуар. /«Башинформ» мәғлүмәт агентлығы, Гөлфиә Акулова/.
Башҡортостанда һауа температураһының түбәнәйеүе көтөлә. Башгидромет синоптиктары ҡаты һыуыҡтыр башланыуын күҙаллай.
— Көндәрҙең аяҙлы-болотло, яуым-төшөмһөҙ булыуы көтөлә. Аҙна аҙағына, 24 һәм 25 ғинуарҙа, һауа температураһы төнөн 25-30, урыны менән — 35-38, көндөҙ 20-25 градус һыуыҡ буласаҡ, айырым райондарҙа 30-ға етәсәк, — тип һөйләне метеопрогноздар бүлеге начальнигы Людмила Вафина.
Бындай һауа торошо киләһе аҙнаның уртаһына тиклем дауам итәсәк. Ғинуар айы өсөн ошондай температура күрһәткестәре — ғәҙәти күренеш, тип билдәләнеләр Гидрометеорология һәм тирә-яҡ мөхит мониторингы буйынса Башҡортостан идаралығында.


text:
Йәштәр сәйәсәте өлкәһендә хеҙмәттәшлек
14 сентябрҙә БР Йәштәр сәйәсәте, спорт һәм туризм министрлығы менән БР Профсоюздар федерацияһы араһында хеҙмәттәшлек тураһында килешеүгә ҡул ҡуйылды. Был хеҙмәттәшлектең маҡсаты һәм бурысы булып йәштәр сәйәсәтен тормошҡа ашырыу өлкәһендә ҡануниәт һәм норматив-хоҡуҡи база эшкәртеү һәм уны камиллаштырыу тора. Документта мәғлүмәт менән алмашыу, белгестәр уҡытыуҙа ҡатнашыу, дөйөм саралар үткәреү ҡарала.
Берлектәге эш 2005 йылда уҡ башланғайны, ул саҡта йәштәр сәйәсәтен тормошҡа ашырыу өлкәһендә эш алып барыу маҡсатында БР Йәштәр сәйәсәте буйынса дәүләт комитеты менән үҙ-ара эш итеү тураһында беренсе килешеүгә ҡул ҡуйылғайны. Был ваҡыт эсендә күп кенә берлектәге саралар һәм конкурстар үткәрелде. Дөйөм тырышлыҡ менән "2008-2010 йылдарға БР йәш белгесе" республика маҡсатлы программаһы эшкәртелде. БР Спорт министрлығы менән бергә күмәк спорт саралары ойошторолдо.


text:
Башҡортостан һәм Дания ғалимдары республикала сусҡасылыҡты үҫтереү мөмкинлеген тикшерәсәк
Башҡортостандың һәм Данияның фәнни даирәләре «Инвестициялар йәлеп итеү һәм сусҡасылыҡ комплекстарын үҫтереү мөмкинлектәре, Рәсәй һәм Данияның хеҙмәттәшлек тәжрибәһе» конференцияһында тәжрибә уртаҡлашасаҡ. Практиктар ҡатнашлығындағы форум Өфөлә 27 июндә үткәрелә. Башҡортостандың Фәндәр академияһы, «Баштехинформ» республика фәнни-технологик һәм мәғлүмәт комплексы ACO Funki дат компанияһы менән берлектә Башҡортостандың малсылыҡ комплексын үҫтереү мөмкинлектәрен тикшерәсәк.
Дания — сусҡасылыҡ буйынса донъя күләмендәге лидерҙарҙың береһе, был өлкәлә технологиялар һәм ноу-хау менән тәьмин итеүсе, тип хәбәр иттеләр БР Фәндәр академияһында. Данияның сусҡасылыҡ буйынса ҡиммәтле тәжрибәһе ҡул хеҙмәте сығымын минималләштереүгә ҡайтып ҡала. Быға производствоны тулыһынса автоматлаштырыу иҫәбенә өлгәшелә.
Һуңғы арала илдең сусҡасылыҡ хужалыҡтары Данияның сусҡа аҫрау технологияларын әүҙем ҡулланыуға индерә. Ошо уҡ мәлдә белгестәр әйтеүенсә, дат технологияһы Рәсәйҙә уңышлы үҙләштерелә.
Конференцияла мал аҙығын экономиялау алымдары, ҡорамалдарға сығымдарҙы кәметеү һәм төп производство күрһәткестәрен арттырыу варианттары тикшереләсәк. Бынан тыш, Башҡортостандың сусҡасылыҡ комплекстарын үҫтереүгә инвестициялар йәлеп итеү мөмкинлеге ҡараласаҡ.


text:
Рәссам Винсент Ван Гогтың тыуыуына 160 йыл тулыу айҡанлы Өфөлә конкурс-фестиваль ойоштороласаҡ
Өфөлә алдағы шәмбелә күренекле нидерланд рәссамы Винсент Ван Гогтың (1853-1890) тыуыуына 160 йыл тулыуға арналған ҡала конкурс-фестивале үтәсәк.
Бәйгене ойоштороусылар булып Башҡортостан Республикаһының ЮНЕСКО эштәре буйынса комитеты ярҙамында Башҡорт дәүләт университеты, БР Әхмәтзәки Вәлиди исемендәге Милли китапханаһы, Өфө сәнғәт училищеһы (колледжы), 2-се Өфө педагогия колледжы сығыш яһай.
Конкурс «Башҡорт дәүләт университетының ЮНЕСКО халыҡ-ара үҙәгенең (кафедраһының) ун йыллығы» проекты һәм «Музейҙар төнө-2013» халыҡ-ара акцияһы сиктәрендә ойошторола.
Бәйгелә ҡатнашыу өсөн дөйөм белем биреү һәм махсуслаштырылған мәктәптәр уҡыусылары, Өфөләге колледж һәм юғары уҡыу йорттары студенттары саҡырыла. Конкурс түбәндәге йәш категориялары буйынса үткәрелә: 7-10, 11-14 һәм 15-20 йәштәгеләр.
Бынан тыш, барлыҡ ҡатнашыусылар ике категорияға бүленәсәк: профессионалдар һәм һәүәҫкәрҙәр. Улар иң күбендә өс һүрәт тәҡдим итергә тейеш.
Шулай уҡ конкурс сиктәрендә уҡыусылар өсөн оҫталыҡ дәрестәрен үткәреү планлаштырыла, ҡунаҡтар һәм ҡатнашыусылар өсөн мәҙәни программа ла әҙерләнгән.
Бәйге 18 майҙа Өфө ҡалаһы, Октябрь революцияһы, 10 адресы буйынса БР Әхмәтзәки Вәлиди исемендәге Милли китапханаһының 2-се корпусында үтә. Башлана – 12.00 сәғәттә.
Сара тураһына өҫтәмә мәғлүмәт Башҡорт дәүләт университетының ЮНЕСКО халыҡ-ара үҙәге (кафедраһы) сайтында һәм «Бәйләнештә» социаль селтәренең махсус төркөмөндә урынлаштырыласаҡ.
Конкурста ҡатнашыу өсөн заявканы «Ван Гог» билдәһе менән unescobash06@rambler.ru адресына ебәрергә кәрәк.
Ижади эштәр 16 майға тиклем Өфө ҡалаһы, Зәки Вәлиди урамы, 32 адресы буйынса БДУ-ның Этика, эстетика һәм культурология кафедраһында ҡабул ителә. Телефон: (347) 229-96-64.
Проект кураторы — Альбина Бикбулатова: 89177998910.
Проект координаторы — Эльвина Уразгилдина: 89603965788.


text:
Башҡортостан ТӨРКСОЙ илдәренең драма театрҙары директорҙары ултырышында ҡатнаша
Кисә Төркиәнең Анталия ҡалаһында II Халыҡ-ара дәүләт театрҙары фестивале асылды. Ул 28 майға тиклем дауам итәсәк. Фестиваль сиктәрендә 16 — 19 майҙа ТӨРКСОЙ ағзаһы илдәренең милли, дәүләт академия драма театрҙары директорҙары ултырышы үтәсәк. Был сарала Башҡортостан вәкилдәре лә ҡатнаша.
Театр директорҙары ултырышы Төркиә Республикаһы Мәҙәниәт һәм туризм министрлығының Дәүләт театрҙары генераль дирекцияһы менән берлектә ТӨРКСОЙ-ҙың генераль секретариаты менән ойошторолған.
ТӨРКСОЙ илдәре театрҙары араһында тығыҙ хеҙмәттәшлек өсөн Милли, дәүләт академия драма театрҙарының директорҙар советын ойоштороу — уның төп маҡсаты.
Ултырышта Башҡортостан, Татарстан, Әзербайжан, Ҡаҙағстан, Ҡырғыҙстан, Төркиә, Төньяҡ Кипр, Хакасия, Алтай һәм Сыуашстан театрҙары етәкселәре ҡатнаша.
БР Мәҙәниәт министрлығынан хәбәр итеүҙәренсә, Башҡортостан Республикаһынан ултырышта Мәжит Ғафури исемендәге Башҡорт дәүләт академия драма театры директоры, РФ һәм БР-ҙың халыҡ артисы, С.Юлаев исемендәге премия лауреаты Хөрмәтулла Үтәшев ҡатнаша.


text:
Октябрьский планетаның иң көслө көрәшселәре турнирына әҙерләнә
Октябрьский ҡалаһында 18 ноябрҙә – Билбау көрәше буйынса донъя кубогының команда ярыштары (ир-егеттәр, ирекле стиль), ә 19 ноябрҙә ЮНЕСКО-ның спорт буйынса советнигы, донъя Кубогын яулаусы, Халыҡ-ара билбау көрәше ассоциацияһының беренсе президенты, Октябрьский ҡалаһының почетлы гражданы Риф Ғайнанов иҫтәлегенә «Гран-при» серияһындағы икенсе халыҡ-ара турнирының шәхси ярыштары үтәсәк. Октябрьскийға планеталағы иң көслө билбау көрәше мәктәптәре вәкилдәре киләсәк. Бөгөнгө көндә Европа һәм Азияның 15 иле уйындарҙа ҡатнашыуын раҫлаған.
Риф Ғайнанов иҫтәлегенә Билбау көрәше буйынса беренсе халыҡ-ара турнир ҙа 2010 йылдың 3-5 декабрендә Октябрьский ҡалаһында үткәйне. Ул ваҡытта 16 илдән 260 кеше ҡатнашты. РФ Дәүләт Думаһы депутаты, олимпия чемпионы, Рәсәй Геройы Александр Карелин, Рәсәй Олимпия комитетының башҡарма директоры Марат Барыев, олимпия чемпиондары Шамил Хисаметдинов менән Морат Карданов уның почетлы ҡунаҡтары булды.
Ҡала хакимиәтендә бындай яуаплы ярыштарҙы әҙерләү һәм үткәреү буйынса ойоштороу комитетының беренсе ултырышы үтте. Ул планлаштырылған сараларҙың ваҡытында тормошҡа ашырылыуын күрһәтте, тип хәбәр итә «Октябрьский нефтяник» гәзите.


text:
Фото:
Рөстәм Хәмитов Финляндия делегацияһы менән осрашты
Фото:
13 декабрҙә Башҡортостан Президенты Рөстәм Хәмитов Финляндияның Европа эштәре буйынса һәм тышҡы сауҙа министры Александер Стубб етәкселегендәге рәсми делегация вәкилдәре менән иҡтисади хеҙмәттәшлек мәсьәләләрен тикшерҙе. Башҡортостан Президенты ҡунаҡтарҙы республиканың иҡтисади һәм сәнәғәт ҡеүәттәре менән таныштырҙы. Бөгөн Башҡортостан халыҡ иҫәбе буйынса Рәсәй Федерацияһында етенсе урын биләй, ә сәнәғәт етештереү күләмдәре буйынса ул алдынғы ун төбәк иҫәбендә. Республика башлығы, төбәк иҡтисадының нигеҙен күп йылдар дауамында нефть сығарыу һәм уны эшкәртеү тәшкил итте, һуңынан уларға нефть химияһы өҫтәлде, тип билдәләне. Был тармаҡтан алынған табыш республика бюджетының 30 процентын тәшкил итә.
Иҡтисад үҫешенең икенсе мөһим йүнәлеше – машиналар эшләү. Был иң элек авиация двигателдәре, вертолеттар эшләү заводтары, нефть сығарыу һәм эшкәртеү өсөн ҡорамалдар сығарыу.
Рөстәм Хәмитов Финляндиянан килгән ҡунаҡтарҙы ауыл хужалығы производствоһының тарихи традициялары менән таныштырҙы һәм, Башҡортостан күпләп иген, ит һәм һөт етештерә һәм был күрһәткестәр буйынса Рәсәйҙең иң яҡшы биш субъектына инә, тип билдәләне.
Президент әйтеүенсә, республиканың яртыһын тиерлек урман алып тора, әммә уны эшкәртеү базаһы әлегә көслө түгел. Ошоноң арҡаһында ул Башҡортостан территорияһында ағас эшкәртеү буйынса яңы производстволар булдырыуҙы мөмкин булған хеҙмәттәшлек йүнәлештәренең береһе итеп күрә.
— Финляндиялағы ағас эшкәртеү технологияларының кимәле юғары баһаға лайыҡ, — тине Рөстәм Хәмитов.
Осрашыуҙа билдәләнеүенсә, ауыл хужалығы, төҙөлөш һәм төҙөлөш материалдары етештереү өлкәһендә лә Башҡортостан менән Финляндияның хеҙмәттәшлек итеү өсөн ҙур потенциалы бар. Быға республиканың инвесторҙар өсөн асыҡ булыуы ла булышлыҡ итә. Башҡортостан Президенты инвесторҙар өсөн ярайһы ҙур ташламалар ҡаралған норматив документтарға ла туҡталды. Рөстәм Хәмитов төбәк башлығы булараҡ республикала эшләү өсөн уңайлы шарттарҙы гарантиялауын һыҙыҡ өҫтөнә алды. Эшҡыуарлыҡ эшмәкәрлегендәге административ кәртәләрҙе бөтөрөүҙе Башҡортостан Хөкүмәте лә контролдә тота.
— Башҡортостан – бик һәйбәт тәбиғи, эшлекле һәм иҡтисади мөхит булдырылған ҡунаҡсыл республика, — тип билдәләне Рөстәм Хәмитов. – Һеҙҙең менән эшлекле мөнәсәбәттәр булдырыу беҙҙең өсөн ҡыуаныслы булыр ине.
Финлядия Республикаһы делегацияһы башлығы Александер Стубб Башҡортостанға 20 эре фин компанияларынан вәкилдәр килеүе тураһында һөйләне. Улар төҙөлөш, энергетика, ағас эшкәртеү, логистика, транспорт хеҙмәттәре өлкәһендә эшләй.
— Визит дауамында беҙҙең предприятиелар уртаҡ тел табыр, тип ышанам, — тине Стубб әфәнде.
Финляндия делегацияһының визиты сиктәрендә Башҡортостан — Финляндия эш төркөмө кәңәшмәһе үткәреләсәк. Уның барышында хеҙмәттәшлек итеүҙең аныҡ йүнәлештәре билдәләнәсәк. Уларҙың ҡайһы берәүҙәре тураһында әлеге осрашыуҙа ла әйтелде. Атап әйткәндә, Башҡортостан предприятиеларын Финляндияла презентациялау мөмкинлеге ҡаралды.


text:
Төбәктә Инвестиция мөхите торошоноң милли рейтингы буйынса проект офисы ойошторолдо
ӨФӨ, 2015 йыл, 14 октябрь. /«Башинформ» мәғлүмәт агентлығы, Сергей Захаров/.
Башҡортостан Хөкүмәте ҡарары менән республикала Рәсәй субъекттарында Инвестиция мөхите торошо милли рейтингының иң яҡшы тәжрибәһен индереү маҡсатында сараларҙы ғәмәлгә ашырыу буйынса проект офисы ойошторолдо.
Милли рейтингтың төп бурыстары — эшҡыуарлыҡты алып барыу шарттарын баһалау, иң яҡшы төбәк тәжрибәләрен асыҡлау, Милли эшҡыуарлыҡ башланғысының юл карталарын ғәмәлгә ашырыу. Быларҙың барыһы ла республикаға инвестициялар ағымын арттырыуға, төбәктәрҙең бюджет үҙаллылығын күтәреүгә, шулай уҡ төбәк властарына стандарттар индереүгә һәм юл карталарын ғәмәлгә ашырыуға булышлыҡ итергә тейеш.
Проект офисы 2015 йылдың 18-20 июнендә уҙған Петербург халыҡ-ара иҡтисади форумы йомғаҡтары буйынса Рәсәй Президенты ҡуйған бурыстар исемлегенең 8-се пунктын үтәү маҡсатында ойошторолған.


text:
Фото:
Башҡортостандың «берҙәм рәсәйлеләре» Путин өлгөһөндә республика буйлап сәфәргә сығасаҡ
Фото:
Башҡортостандың «берҙәм рәсәйлеләре» 2011 йылда көҙгөһөн, Дәүләт Думаһына һайлауҙар алдынан, республика территорияһынан автомобилдәрҙә үтергә планлаштыра. Был хаҡта матбуғат конференцияһында «Берҙәм Рәсәй»ҙең төбәк Башҡарма комитеты етәксеһе Рөстәм Ишмөхәмәтов хәбәр итте.
Республика буйлап автомобилдәрҙә үтеү партия лидеры Владимир Путиндың өлгөһөндә үткәрелә, ул былтыр ВАЗ-дың Лада Калинаһын Приморье крайы трассаһынында һынап ҡарағайны.
Владимир Путиндан айырмалы, Башҡортостандың «берҙәм рәсәйлеләре» ватан машиналар эшләү сәнәғәтенең яңы автомобилдәре урынына, иҫке моделдәрҙә юлға сығырға теләй. «Победа»ларға һәм Совет заманындағы башҡа төрлө ретро-автоға өҫтөнлөк биреләсәк.
Әлеге ваҡытта был сәфәрҙең маршрутын әҙерләйҙәр һәм ҡатнашыусыларын һайлайҙар.


text:
SMS ебәреп, һалым буйынса бурысың тураһында белергә мөмкин
"Һалымыңды түлә лә тыныс йоҡла" — һалымсыларҙың был һүҙбәйләнешен күп граждандар туранан-тура ҡабул итте һәм практикала әүҙем ҡуллана. Һалымсылар иһә, үҙ сиратында, законға ҡолаҡ һалыусы граждандарға һалым түләүҙәре тураһында үҙ бурыстары хаҡында һәр ваҡыт хәбәрҙар булырға ярҙам итә.
Өфөнөң Октябрь районы хакимиәтенең мәғлүмәт-аналитика бүлегенән хәбәр итеүҙәренсә, Федераль һалым хеҙмәтенең Башҡортостан Республикаһы буйынса идаралығы эксперимент үткәрә. Быйыл 15 августан 15 октябргә тиклем 8-904-73-61-001 номерына физик шәхестең 12 һандан торған ИНН-һы менән SMS-хәбәр ебәреп, һалым түләүҙәре буйынса үҙ бурысың хаҡында белергә мөмкин.


text:
Башҡортостандың баш архивсыһы отставкаға китте
Башҡортостандың Архив эштәре буйынса идаралыҡ эштәрен 15 йыл дауамында етәкләүсе Әхмәт Хисмәтуллин күп йылдар хеҙмәт иткәне өсөн пенсияға сығыу сәбәпле биләгән вазифаһынан бушатылды. Был турала ҡарарға республика Президенты Рөстәм Хәмитов ҡул ҡуйҙы.
Ведомство етәксеһе вазифаһын башҡарыу архив идаралығы начальнигы урынбаҫары Илфат Ғәлләмовҡа йөкмәтелде.
Белешмә. Илфат Вәис улы Ғәлләмов 1955 йылдың 27 авгусында Балаҡатай районында тыуған. Совет Армияһы сафында хеҙмәт итә, Башҡорт дәүләт педагогия институтының тарих факультетын тамамлай. БР Архив эштәре буйынса идаралыҡ начальнигы урынбаҫары вазифаһын 1986 йылдан алып биләй. Башҡортостандың 2 класлы мөхбир дәүләт советнигы булып тора, «БР-ҙың атҡаҙанған мәҙәниәт хеҙмәткәре» тигән почетлы исемгә эйә.


text:
Ике ойошма Төҙөүселәр союзы сафын тулыландырҙы
Өфөнөң ике компанияһы: «БизнесСтрой» һәм «БАМ-Башҡортостан» яуаплылығы сикләнгән йәмғиәттәре Башҡортостан Республикаһы Төҙөүселәр союзы ағзаһы булды. Шулай уҡ капиталь төҙөлөш объекттарының именлегенә йоғонто яһаусы эштәргә рөхсәт биреү тураһында таныҡлыҡҡа үҙгәрештәр индереү йыйылыш көн тәртибенең төп темаларының береһе булды. Иҫке таныҡлыҡтарға алмашҡа яңылары – өҫтәмә эш төрҙәренә – бирелде. Уларҙы дүрт предприятие: «Өфө-Юл», «Элитстрой» яуаплылығы сикләнгән йәмғиәттәре, «Уфаводоканал» муниципаль унитар предприятиеһы һәм «Планета» инженер үҙәге» алды. Бынан тыш, капиталь төҙөлөш объекттары именлегенә йоғонто яһарлыҡ эштәр башҡарыу хоҡуғына Салауат районынан «Юрюзаньмост» яуаплылығы сикләнгән йәмғиәте эйә булды.


text:
дүшәмбе, 23 гыйнвар 2017, Казан вакыты 07:39
Мысырҙың рәсми вәкилдәре Башҡортостан менән ҡыҙыҡһыныу белдерә. Александрия сауҙа – сәнәғәт палатаһы Республика менән үҙ - ара хеҙмәттәшлек тураһындағы килешеү төҙөргә тәҡдим итә. Был ҡала Урта диңгеҙҙәге иң эре порттарҙы берләштерә. Мысырҙың тышҡа сауҙаһының етмеш проценты тап Александрия өлөшөнә тура килә. Башҡортостан шулай уҡ Ҡырғыҙстан менән сауҙа юлдарын барлай. Был маҡсаттан Башҡортостан вәкилдәре июнь аҙағында Бишкәккә барасаҡ. Яҡтар төҙөлөш материалдары, транспорт, ауыл хужалығы, энергетика, туризмға бәйле һөйләшеүҙәр алып барасаҡ.


text:
Өфөлә инвалид балаларға яңы йыл әкиәт тамашаһы күрһәттеләрФото: Анна Аксенова
Өфөлә инвалид балаларға яңы йыл әкиәт тамашаһы күрһәттеләр
Өфөлә инвалид балаларға яңы йыл әкиәт тамашаһы күрһәттеләрФото: Анна Аксенова
Өфө ҡала мәҙәниәт һарайында сәләмәтлек мөмкинлектәре сикләнгән балалар өсөн яңы йыл тамашаһы үтте. Сараны ойоштороусы – ҡала округы хакимиәте. Бөтә Рәсәй инвалидтар йәмғиәтенең Башҡортостан төбәк бүлексәһе матбуғат хеҙмәте хеҙмәткәре Анна Аксенова хәбәр итеүенсә, шыршы байрамына биш йөҙләп бала йыйылды. Улар төрлө уйындарҙа һәм конкурстарҙа ҡатнашты, шулай уҡ Кинопультик Корпорацияһынан «Бер, ике, өс» исемле әкиәт тамашаһын ҡараны.
— Бындай акцияларҙы ҡала хакимиәте социаль яҡланмаған халыҡ, аҙ тәьмин ителгән ғаиәләләр, мөмкинлектәре сикләнгән балалар өсөн йыл һайын уҙғара, — тип хәбәр итте Өфө хакимиәтенең Халыҡҡа социаль ярҙам идаралығы начальнигы Светлана Ғәлиева. — Беҙ ата-әсәләре үҙҙәре килтерә алмаған балаларҙы махсус автобуста барып алдыҡ.
Шыршы байрамында төрлө оҫталыҡ кластары ойошторолдо. «Мәктәп 3000» Балалар һәм үҫмерҙәр үҫеше үҙәге вәкилдәре балаларҙы манный ярмаһынан һүрәт эшләргә өйрәтте, малайҙарға һәм ҡыҙҙарға яңы йыл аквагримы яһап, уларҙы ысын әкиәт персонаждарына әйләндерҙе.
— Яңы йыл – балаларҙың иң яратҡан байрамы. Уларға шатлыҡ, изгелек, йылылыҡ бүләк итеү өсөн мин махсус рәүештә Ҡарһылыу костюмын кейҙем, — тип һөйләй «Мәктәп 3000» үҙәге уҡытыусыһы Алла Матузко. — Беҙ балалар менән ялтырауыҡтар һәм манный ярмаһы ярҙамында яңы йыл уйынсыҡтары эшләнек. Бик матур килеп сыҡты! Үҙ ҡулдары менән эшләгән уйынсыҡтарҙы балалар үҙҙәренә алды.
Тамашанан һуң балаларҙы татлы бүләктәр көттө.


text:
Инвалид балаларҙың проблемаһын бергәләп хәл итергә кәрәкФото: Андрей Старостин
Инвалид балаларҙың проблемаһын бергәләп хәл итергә кәрәк
Инвалид балаларҙың проблемаһын бергәләп хәл итергә кәрәкФото: Андрей Старостин
— Инвалид балаларҙың проблемаларын хәл итеүҙә бөтә йәмғиәттең – дәүләт органдарының, бизнес һәм хәйриә ойошмаларының бергәләп һөҙөмтәле эш итеүе кәрәк, — тине “Башинформ”да үткән матбуғат конференцияһында “Хантер синдромы һәм башҡа һирәк генетик сирҙәр менән яфаланыусы инвалидтар йәмғиәте” төбәк хәйриә йәмәғәт ойошмаһы президенты Элеонора Романова.
БР Һаулыҡ һаҡлау министрлығы мәғлүмәттәренә ҡарағанда, бик һирәк сир – Хантер синдромы менән Башҡортостанда бөгөн дүрт бала ауырый.
— Был нәҫелдән килгән генетик сирҙе токсиндарҙы сығарыуҙы контролдә тотоусы ферменттар етешмәүе тыуҙыра, улар һөҙөмтәлә күпләп туплана һәм аҡрынлап организмды ағыулай, — тип билдәләне БР Һаулыҡ һаҡлау министрлығының медицина проблемалары, әсәлек һәм балалыҡ бүлеге начальнигы Әлмира Байтурина.
Был сир менән яфаланыусы балаларға бик ҡиммәт торған “Элапраза” генноинженер препараты ғына ярҙам итә ала. Был препаратта ауырыу балаларҙың организмында булмаған фермент бар. Сит илдәрҙә был медикамент 2006 йылда ҡулланыла башлай, Рәсәй Федерацияһында ул 2008 йылдың мартында ҡулланыуға рөхсәт ителә.
— Был препаратты организмда етешмәгән ферментты алмаштырыу өсөн аҙна һайын һәм ғүмер буйына даими рәүештә индерергә кәрәк, — тине Әлмира Байтурина. – Ләкин хәл препараттың бик ҡиммәт тороуы менән ҡатмарлаша. Бер ампула 211 мең һум тора. Һәр балаға доза кәүҙәһенең ауырлығынан, йәшенән сығып индивидуаль билдәләнә. Балаларыбыҙ аҙнаһына ике ампула алыуға мохтаж.
«Элапраза» препараты РФ Һаулыҡ һаҡлау һәм социаль үҫеш министрлығы тарафынан раҫланған өҫтәмә медицина ярҙамы күрһәткәндә бирелгән дарыуҙар исемлегенә инмәй.
— Субъект кимәлендә беҙ был препаратты бөгөн нисек тә Рәсәй Федерацияһы бюджеты средстволарынан тәьмин ителгән препараттар исемлегенә индереү буйынса эш алып барабыҙ, – тип һыҙыҡ өҫтөнә алды Әлмира Байтурина. – Беҙ мөмкин булған бөтә юлдарҙы файҙаланырға маташабыҙ.
Атап әйткәндә, БР Хөкүмәте Хантер синдромы менән яфаланыусы балаларҙы дауалауҙы тәьмин итеүгә аҡса бүлде. 26 миллион һум алты айға етте. Бынан тыш, республика Хөкүмәте ҡарамағындағы Ғәҙәттән тыш хәлдәр идаралығы эргәһендә физик һәм юридик шәхестәрҙән ирекле иғәнәләр йыйыу өсөн махсус иҫәп асылды. Хәҙер был иҫәптә 7,6 миллион һум аҡса йыйылған, уларға препарат һатып алырға планлаштырыла.
Йыйылған средстволар 2010 йылдың февраль айы уртаһына тиклем етәсәк. Элеонора Романова әйтеүенсә, балаларҙың хәле һиҙелерлек яҡшырған.


text:
Илеш районы халҡына күсемһеҙ милеккә хоҡуҡтарҙы теркәүҙә ярҙам иттеләр
Илеш районының төпкөл тораҡ пункттарында күсемһеҙ милеккә хоҡуҡтарҙы һәм улар менән алыш-биреш итеү буйынса документтарҙы теркәү буйынса күсмә ҡабул итеүҙәр үтте. Уларҙа Росреестрҙың Башҡортостан Республикаһы буйынса идаралығының Илеш районы бүлеге, БР буйынса «Ер кадастр палатаһы» федераль дәүләт учреждениеһының райондағы филиал-бүлеге һәм Техник инвентаризация бюроһы белгестәре ҡатнашты. Күсмә ҡабул итеүҙәргә урындағы БТИ хеҙмәткәрҙәрен йәлеп итеү арҡаһында халыҡҡа күрһәтелгән хеҙмәттәр иҫәбе бермә-бер артты.
Росреестрҙың БР буйынса идаралығының матбуғат хеҙмәтенән хәбәр итеүҙәренсә, күсмә ҡабул итеүҙәр ике көн дауамында алып барылған. Беренсе көндә белгестәр 78 документтар пакетын ҡабул иткән, 15 кешегә консультация биргән.
Икенсе көндә күсмә ҡабул итеү барышында Ҡужбаҡты ауыл советы (унда 1115 кеше йәшәй) халҡы күсемһеҙ милеккә хоҡуҡтарҙы һәм улар буйынса төҙөлгән килешеү ҡағыҙҙарын дәүләт теркәүенә 25 документтар пакеты тапшырған. Йәнә 15 граждан консультациялар алған. Бынан тыш, ике кеше, шул иҫәптән Бөйөк Ватан һуғышы ветераны, документтарын үҙ өйөндә тапшырған.
Киләһе күсмә ҡабул итеүҙәр Иглин һәм Дәүләкән райондарында көтөлә.


text:
Жозеф Фурье
Жан Батист Жозеф Фурье (1768 йылдың 21 марты — 1830 йылдың 16 майы) — француз математигы һәм физигы. Айырыуса үҙенең Фурье рәттәре менән һәм уларҙы йылы үткәреү һәм тирбәлеү буйынса мәсьәләләрҙә тәүгеләрҙән ҡулланыусы булараҡ билдәле. Шулай уҡ Фурье үҙгәртеүе һәм Фурьеның йылы үткәреүсәнлек законы уның исемен йөрөтә.
- 21 март көнө тыуғандар
- 1768 йылда тыуғандар
- 16 май көнө вафаттар
- 1830 йылда вафаттар
- Алфавит буйынса шәхестәр
- Парижда вафат булғандар
- Алфавит буйынса ғалимдар
- Францияла тыуғандар
- Алфавит буйынса математиктар
- XIX быуат математиктары
- Франция математиктары
- Франция физиктары
- Франция академияһы ағзалары
- Франция фәндәр академияһы ағзалары
- Пруссия фәндәр академияһы ағзалары


text:
Миәкә районындағы кинотеатрҙың йәштәр үҙәге итеп үҙгәртелеүе ихтимал
Миәкә районының Ҡырғыҙ-Миәкә ауылындағы кинотеатрҙы реконструкциялап, уны йәштәр үҙәге итеп үҙгәртергә теләйҙәр. Был проект Башҡортостанда Дөйөм Рәсәй Халыҡ фронтының «Халыҡ бюджеты» проектын тормошҡа ашырыу сиктәрендә үткән муниципаль проекттарға йәмәғәт экспертизаһы конкурсында тәҡдим ителде. Дөйөм алғанда конкурста 160-тан ашыу муниципаль проект күрһәтелде.
Миәкә районы хакимиәте башлығы урынбаҫары Зиннур Зыяҡаев уҙған быуаттың 70-се йылдарында төҙөлгән кинотеатр бинаһының бер нисә йыл буш тороуы хаҡында һөйләне. Шул уҡ ваҡытта ауылда Балалар ижад йорто, реабилитация үҙәге, спорт комплексы кеүек социаль әһәмиәттәге объеттар өсөн биналар етмәй. Белгестәр фекеренсә, майҙаны 600 квадрат метрҙы тәшкил иткән кинотеатр бинаһын реконструкциялау һәм уның профилен үҙгәртеү был проблеманы хәл итергә ярҙам итәсәк. Был маҡсатҡа районға 19 миллион һум күләмендә аҡса талап ителә.


text:
Мадрид
Мадри́д (исп. Madrid [maˈðɾið]) — Испанияның баш ҡалаһы һәм иң ҙур ҡалаһы, шулай уҡ шул исемдәге провинцияның һәм автоном берәшмәһенең административ үҙәге. Муниципалитет (комарки) Ареа-Метрополитан районына (комарка) ҡарай. Илдең эре иҡтисади, сәйәси һәм мәҙәни үҙәге. Ҡала халҡы — 3,273 млн кеше (2010).
Ҡала Пиреней ярымутрауының үҙәк өлөшөндә урынлашҡан. Оло Мадрид 1,2 мең км² майҙанға йәйелгән ҡала агломираты булып тора. Ҡала үҙе 607 км² майҙанды биләй һәм 21 административ районды берләштерә. Эре транспорт узеле (бында тимер юл һәм тиҙ йөрөшлө шоссе юлы бар, донъялағы иң ҙур аэропорттарҙың береһе урынлашҡан).
Йөкмәткеһе
География[үҙгәртергә | вики-тексты үҙгәртергә]
Мидрид Испанияның үҙәк өлөшөндә, диңгеҙ кимәленән 667 м бейеклектә урынлашкан. Ҡала аша ҙур булмаған, элек тарихи Кастилия өлкәһенә ҡараған, Мансанарес йылғаһы аға. Төньяҡ-көнбайыш өлөшөндә Сьерра-де-Гуадаррама тау массивы урынлашҡан.


text:
Өфөлө йәштәрҙең профессиональ белемен арттырыу мәсьәләһе ҡарала
Өфөлә Бойондороҡһоҙ дәүләттәр берләшмәһендә ЮНЕВОК төбәк селтәре эксперттарының халыҡ-ара осрашыуы бара. Сара 2010-2015 йылдарҙа профессиональ-техник белем алыуға ярҙам күрһәтеү буйынса ЮНЕСКО-ның яңы стратегияһын бойомға ашырыу маҡсатында үткәрелә. Йәштәрҙең профессиональ белемен арттырыу һәм профессиональ йүнәлешен үҙгәртеү мәсьәләһе БДБ илдәре өсөн актуаль булғанлыҡтан ЮНЕВОК проекты айырыуса әһәмиәткә эйә була башланы. Ул профессиональ-техник белем алыу системаһын реформалау өлкәһендә халыҡ-ара тәжрибә туплау мөмкинлеген бирә. ЮНЕВОК селтәре 1992 йылда булдырыла. Ул 150-нән ашыу илдәге үҙәктәрҙе берләштерә. Тормошҡа ашырылған проекттың идеяһы – профессиональ-техник белем алыу һәм әҙерләү өлкәһендә алдынғы тәжрибәләрҙе ҡулланыу. Башҡортостандың баш ҡалаһында үткәрелгән сара – ЮНЕВОК проекты сиктәрендәге эшкә үҙенсәлекле йомғаҡтар яһау һәм алдынғы эшләнмәләрҙе туплау. Алдағы өс көн барышында белгестәр үҙҙәренең эшләнмәләре менән таныштырасаҡ, һәм шулай уҡ тәжрибә уртаҡлашасаҡ.
— Был сара БДБ илдәре мәғариф министрҙары кәңәшмәһенең ҡарарына ярашлы һәм уны үтәү айҡанлы үҙғарыла, — тип белдерә Мәскәүҙәге ЮНЕСКО кластер бюроһының мәғариф буйынса программа белгесе Алишер Умаров. — Әлеге сараның һөҙөмтәләре хаҡында киләһе шундай уҡ конференцияла әйтеләсәк. Шулай уҡ киләһе йылдың ғинуар айында Пекин ҡалаһында (Ҡытай Халыҡ Республикаһы) профессиональ-техник белем алыу мәсьәләләре буйынса Бөтә донъя Когресы үтәсәк. Шуға ярашлы беҙ әле перспектива өсөн ниндәйҙер нигеҙ булдырабыҙ.
Рәсәйҙә техник һәм профессиональ белем алыу буйынса үҙәктәр һаны өсәү. Хәҙер бындай үҙәктең Башҡортостанда ла булдырылыуы тураһында һорау ҡарала.


text:
11 һәм 12 июндә Өфөнөң ике урамында хәрәкәт сикләнә
Өфө ҡалаһы ҡала округы хакимиәте 11 һәм 12 июндә транспорт хәрәкәтендә үҙгәрештәр буласағы тураһында иҫкәртә. Ғәҙәттәгесә, Рәсәй һәм Ҡала көндәрен билдәләү арҡаһында баш ҡаланың ике төп магистралендә — Ленин урамы менән Октябрь проспектында ваҡытлыса сикләүҙәр индереләсәк.
11 июндә иртәнге 8-ҙә Ленин урамы ябыла. 12 июндә төнгө 12-гә тиклем Вәлиди менән Киров араһы йәйәүлеләр урамына әйләнәсәк.
Октябрь проспектында ла транспорт хәрәкәте сикләнә, 11 июндә бында байрам сараларының генераль репетицияһы үткәрелә, ошоноң арҡаһында 19.00-дән 22.00-гә тиклем 112-се йорттан алып 128-се йортҡа тиклем проспект (Көньяҡ тыҡрығынан Төньяҡ тыҡрығына тиклемге ара) ябыла.
12 июндә ошо уҡ ара 11.00-дән 13.00-гә тиклем тантаналар үткән ваҡытҡа һәм 22.00 — 23.00 араһында Ленин майҙанында байрам салюты бирелгәндә ябыласаҡ.
Өфө хакимиәте автоһәүәҫкәрҙәрҙе маршрутты алдан билдәләүҙәрен һорай.


text:
Республика делегацияһы мордва халҡының VI съезында ҡатнаша
ӨФӨ, 2014 йыл, 24 октябрь. /«Башинформ» мәғлүмәт агентлығы, Илья Спиридонов/.
Башҡортостан делегацияһы Саранскиҙа (Мордовия) барған мордва (мокшан һәм эрзян) халҡының VI съезы эшендә ҡатнаша. Төбәк Мордва милли-мәҙәни үҙәктең матбуғат хеҙмәтенән хәбәр итеүҙәренсә, республиканан БР Дәүләт Йыйылышы депутаты, үҙәк рәйесе Юлиә Герасимова етәкселегендә алты делегат, шулай уҡ ике күҙәтеүсе барған.
Съезда ҡатнашыусыларға Башҡортостан Президенты Рөстәм Хәмитов ҡотлау телеграммаһы йүнәлткән.
— Был иҫ киткес форум, шул иҫәптән беҙҙең республика өсөн дә, мөһим ваҡиға булып тора. Башҡортостанда бөгөн мордва халҡының 20 меңдән ашыу вәкиле йәшәй. Уларҙың тыуған телен, үҙенсәлекле йолаларын һәм мәҙәниәтен һаҡлау милли сәйәсәтебеҙҙең мөһим өҫтөнлөктәренең береһе булып тора, — тиелә республика башлығы ҡотлауында.
Бөгөнгө көнгә Башҡортостанда мордва милләтенең 300-ләгән балаһы мәктәптә тыуған телен өйрәнә. Мордва милли-мәҙәни һәм тарихи-мәҙәни үҙәге уңышлы эшләп килә. 2011 йылда республикала мордва халҡының Рәсәй халыҡтары менән берҙәмләшеүенең мең йыллығына арналған Мордовия көндәре уҙҙы.


text:
Мәскәүҙә «Алтын көҙ» күргәҙмәһе асыла
Бөгөн, 9 октябрҙә, Мәскәүҙә «Алтын көҙ» XV Рәсәй агросәнәғәт күргәҙмәһе рәсми асыла. «Алтын көҙ-2013»тө асыу тантанаһында илебеҙ, РФ Ауыл хужалығы министрлығы, Рәсәйҙең ҡайһы бер төбәктәре, төбәк ауыл хужалығы министрлыҡтары етәкселеге ҡатнашасаҡ, тип көтөлә.
Башҡортостан Республикаһынан БР Хөкүмәте Премьер-министры урынбаҫары Эрнст Исаев һәм БР ауыл хужалығы министры Николай Коваленко ҡатнашасаҡ.
БР Ауыл хужалығы министрлығының матбуғат хеҙмәтендә хәбәр итеүҙәренсә, 9 октябргә бер нисә ҙур сара үткәреү планлаштырылған.
Улар араһында — «Агросәнәғәт комплексында инвестициялар: дәүләт һәм бизнес роле» Халыҡ-ара инвестицион агросәнәғәт форумы, шулай уҡ күп һанлы тармаҡ түңәрәк өҫтәлдәре һәм Агросәнәғәт комплексын инновацион нигеҙҙә техник модернизациялауға арналған ғилми-ғәмәли конференция.
Башҡортостандың күргәҙмә стенды 140 квадрат метр майҙанда урынлаштырыласаҡ. Төбәктең 20 ауыл хужалығы предприятиеһы күргәҙмәгә үҙенең төрлө продукцияһын килтерәсәк.
Мәҫәлән, республика етештереүселәре үҙ кәштәләренә колбаса һәм ит изделиелары, минераль һыуҙар, араҡы-шарап продукцияһын, айыртылмаған һөт һәм икмәк-булка продукцияларын, шулай уҡ бал һәм башҡа бик күп төрлө тауарҙар ҡуясаҡ. Шулай ҙа төп иғтибар милли аш-һыуға бүленәсәк. «Алтын көҙ-2013»төң төрлө конкурстарында Башҡортостандың 100-гә яҡын ойошмаһы ҡатнашасаҡ, тип көтөлә.
Күргәҙмә матбуғат хеҙмәте мәғлүмәттәренә ҡарағанда, «Алтын көҙ-2013»тә донъяның 25 иленән бөтәһе 2500-ҙән ашыу предприятие һәм ойошмалар ҡатнашасаҡ. Рәсәйҙән иһә 61 төбәк.


text:
2010 йылда 10,5 мең гектарҙан ашыу майҙанда урмандар тергеҙелде
Былтыр Башҡортостанда тергеҙелгән урмандар майҙаны 10,5 мең гектарҙан ашыу тәшкил итте. Был турала кесе йома көнө БР Урман хужалығы министрлығы коллегияһында ведомство башлығы Рәжәп Нәбиуллин хәбәр итте. Уның һүҙҙәренә ҡарағанда, дәүләт унитар предприятиелары үҙ бурыстарын тулыһынса үтәне. Арендаторҙар эштәрҙең 31 процентын башҡарҙы.
— Ҡуртымға алынған территорияларҙа ағас ултыртыу республика урман хужалығының төп проблемаларының береһе булып тора, — тине министр. — Ағас әҙерләү алып барыу-бармауына ҡарамаҫтан, һәр арендаторға ҡарата ҡәтғи саралар күрергә кәрәк.
Былтыр 34 мең килограмм орлоҡ йыйылды, шул иҫәптән 3930 килограмм ылыҫлы ағастар орлоғо. Тубырсыҡ йыйыу һәм эшкәртеү дауам итә. Питомниктарҙа сәсеү майҙаны 53 гектар тәшкил итте. Әле 60 миллиондан ашыу үҫенте бар, уларҙың яртыһы – стандартлы. Был дәүләт контракттарына ярашлы ҡуртымға алынмаған участкаларҙа ағас ултыртыу күләмдәрен үтәү өсөн етерлек.
Башҡортостандың урман хужалығы министры, урмандарҙы тергеҙеүҙе уңышлы үтәү өсөн киләсәктә питомниктарҙа сәсеү майҙанын 60-70 гектарға еткерергә, ваҡытында тәрбиәләү һәм һыу һибеүҙе ойошторорға кәрәк, тип билдәләне.
— Янғындан зыян күргән участкаларҙы таҙартырға һум уларҙа урмандарҙы тергеҙеү сараларын үткәрергә кәрәк, — тине Рәжәп Нәбиуллин. – Бынан тыш, ҡырҡылған һәм юҡҡа сыҡҡан участкаларҙа урмандарҙы өҙлөкһөҙ һәм зыянһыҙ файҙаланыу өсөн дәүләт контракттарына һәм урмандарҙы үҙләштереү проекттарына ярашлы ваҡытында урмандарҙы тергеҙеү сараларын үткәрергә кәрәк.


text:
Баш ҡалала Фәрит Ғилмийәровтың шәхси фотокүргәҙмәһе асыла
ӨФӨ, 2015 йыл, 20 октябрь. /«Башинформ» мәғлүмәт агентлығы, Ләйлә Аралбаева/.
21 октябрҙә Өфөлә танылған фоторәссам, СССР-ҙың Архитекторҙар союзы ағзаһы, Башҡортостандың Фоторәссамдар союзы ағзаһы Фәрит Ғилмийәровтың шәхси фотокүргәҙмәһен асыу тантанаһы була.
Күргәҙмәгә төрлө йылдарҙа ижад ителгән 40-тан ашыу эш ҡуйыласаҡ. Улар араһында Өфө, рәссамдың тыуған төйәге — Ҡариҙел районы һәм республиканың башҡа күркәм урындары төшөрөлгән һүрәттәр бар. Фәрит Ғилмийәров эшмәкәрлегенең төп йүнәлеше — Башҡортостандың һәм Татарстандың сәнғәте, мәҙәниәте. Ул яҙыусы, шағир, композитор, артист, рәссам һәм ғалимдарҙың бик күп фотопортретын төшөргән. Быйылғы экспозицияла бөйөк йырсы, Башҡортостандың һәм Татарстандың халыҡ артисткаһы Фәриҙә Ҡудашеваға арналған фотоколлаж тәҡдим ителә. Шулай уҡ шағир, Салауат Юлаев исемендәге дәүләт премияһы лауреаты Ирек Кинйәбулатовтың, рәссам Йәлил Сөләймәновтың портреттарын күрергә мөмкин.
Күргәҙмәне Башҡортостандың атҡаҙанған рәссамы Альберт Ҡоҙаяров биҙәгән. Күргәҙмә киске сәғәт 5-тә асыла. Адресы: Төхвәт Йәнәби урамы, 49/4, 68-се лицей.


text:
Республика синоптиктары аномаль эҫелектең көсәйеүен фаразлай Фото: автор фотоһы
Республика синоптиктары аномаль эҫелектең көсәйеүен фаразлай
Республика синоптиктары аномаль эҫелектең көсәйеүен фаразлай Фото: автор фотоһы
ӨФӨ, 2016 йыл, 3 август. /«Башинформ» мәғлүмәт агентлығы, Ксения Калинина/.
Башҡортостан синоптиктары аномаль эҫелектең көсәйеүен фаразлай. Республиканың гидрометеорология һәм тирә-яҡ мөхит мониторингы идаралығы мәғлүмәттәре буйынса, шаршамбы, 3 августа, көндөҙ һауа температураһы 30-35 градус эҫе буласаҡ. Урыны менән ҡыҫҡа ваҡытлы ямғыр яуасаҡ, ҡайһы бер райондарҙа йәшен йәшнәйәсәк, ел көсәйеүсән.
Кесаҙна, 4 августа, төндә яуым-төшөм көтөлмәй, термометр бағанаһы 16-21 градус йылы күрһәтәсәк. Көндөҙ урыны менән ҡыҫҡа ваҡытлы ямғыр яуасаҡ. Ел көньяҡтан, талғын, йәшен ваҡытында көсәйеүсән. Һауа температураһы +30,+35 градус тәшкил итәсәк.
Йома, 5 августа, төндә +16,+21 градус, көндөҙ +29,+34. Урыны менән ҡыҫҡа ваҡытлы ямғыр яуасаҡ. Ел йүнәлешен үҙгәртеүсән, талғын, йәшен йәшнәгәндә көсәйеүсән.
Синоптиктар билдәләүенсә, Башҡортостанда аномаль эҫелек 5 авгусҡа тиклем дауам итәсәк. Көндәрҙең эҫе тороуы янғын хәүефенең артыуына булышлыҡ итәсәк.


text:
Фото:
Әбйәлилдәр Вәлиәхмәт Сөләймәнов исемен мәңгеләштерҙе
Фото:
Әбйәлил районы үҙәге Асҡарҙа Дан орденының тулы кавалеры Вәлиәхмәт Сөләймәнов йәшәгән йортта мемориаль таҡтаташ асылды. Тантаналы сарала һуғыш һәм хеҙмәт ветерандары, район етәкселәре, эске эштәр бүлеге хеҙмәткәрҙәре, мәктәп уҡыусылары, геройҙың ауылдаштары ҡатнашты.
Район хакимиәте башлығы Рим Сыңғыҙов, Ветерандар советы рәйесе Ансар Төлкөбаев, РФ Эске эштәр министрлығының Әбйәлил районы буйынса бүлеге начальнигы Данил Ханов, хоҡуҡ һаҡлау органдары ветераны Ниғмәтулла Вәхитов, «Ағинәйҙәр» район клубы ағзаһы Зөһрә Усманова Вәлиәхмәт Сөләймәновтың тормош юлы хаҡында һөйләне. Сарала геройҙың ҡыҙы ла сығыш яһаны.
Вәлиәхмәт Ғимал улы Сөләймәнов 1924 йылдың 15 апрелендә Әбйәлил районының Ҡушый ауылында тыуған. Асҡар урта мәктәбендә ете класс тамамлағандан һуң, 1941-1942 йылдарҙа «III Интернационал» колхозында эшләй. 1942 йылдың авгусында армияға алына, Стәрлетамаҡ хәрби-пехота училищеһын тамамлай. 1943 йылдың мартында фронтҡа китә.
Һуғышта күрһәткән батырлыҡтары өсөн ул I, II, III дәрәжә Дан ордендары менән бүләкләнә.
Һуғыштан һуң Вәлиәхмәт Сөләймәнов оҙаҡ йылдар төрлө вазифаларҙа эске эштәр органдарында, партияның район комитетында эшләй. 1977-1989 йылдарҙа «Сельхозтехника» район ойошмаһында хеҙмәт итә. Үҫеп килгән быуынды хәрби-патриотик тәрбиәләүәҙә һәр ваҡыт әүҙем ҡатнаша.
Вәлиәхмәт Ғимал улы Сөләймәнов 2011 йылдың 15 июлендә донъя ҡуя.


text:
Сибайҙа үткән инвестфорумда дөйөм алғанда 7 млрд һумлыҡ килешеүҙәргә ҡул ҡуйылды
«Урал аръяғы–2012» төбәк-ара инвестиция форумы барышында инвестицион хеҙмәттәшлек тураһында 11 килешеү төҙөлдө. Уларҙы тормошҡа ашырыу һөҙөмтәһендә төбәккә ете млрд һумдан ашыу капитал һалынасаҡ. Улар иҫәбендә Баймаҡ районында гидролиз производствоһы һәм һөт заводы төҙөлөшө, Әбйәлилдә мәрмәр эшкәртеү производствоһын үҫтереү, Баймаҡта марганцовкалы ҡорос ҡойоу производствоһын ойоштороу, йомшаҡ бойҙай тарттырыу тирмәнен реконструкциялау һәм Сибай элеваторы базаһында көнбағыш эшкәртеү заводын төҙөү буйынса килешеүҙәр бар.
«Башинформ» агентлығының бығаса хәбәр итеүенсә, бөтә Рәсәй күләмендәге иҡтисади сара бөгөн Сибайҙа үтә. Күптән түгел форумдың пленар өлөшө тамамланды, уның ахырында килешеүҙәргә ҡул ҡуйыу тантанаһы үтте.
Был проекттарҙың уңышлы тормошҡа ашырылыуы һөҙөмтәһендә төбәктә 1300-ҙән ашыу яңы эш урыны барлыҡҡа киләсәк. Эш урындары менән тәьмин итеү проблемаһы форумдың пленар өлөшөндә тикшерелгән төп тема булды: Урал аръяғында был мәсьәлә айырыуса көнүҙәк, быға күп осраҡта заманса производстволар булмауы сәбәпсе.
— Халыҡ мәшғүллегенә айырыуса ҙур иғтибар бирәбеҙ, — тип билдәләне Башҡортостан Президенты Рөстәм Хәмитов. — Башҡортостанда эшһеҙлек кимәле Рәсәй буйынса уртаса кимәлгә ҡарағанда юғарыраҡ, шулай ҙа былтыр был айырма бер аҙ кәмене. Әле республика Рәсәй буйынса уртаса күрһәткестән бер процентҡа ҡалыша ( Республикала иҡтисади йәһәттән әүҙем халыҡ араһындағы эшһеҙлек кимәле — 7,7 процентҡа, ә Рәсәй буйынса 6,6 процентҡа тиң).
Рөстәм Хәмитов һүҙҙәренсә, халыҡты эш менән тәьмин итеү мәсьәләһе айырыуса республика үҙәгенән алыҫ урынлашҡан, ошоноң арҡаһында иҡтисади процестарҙан ситтә торған райондарҙа асыҡ күренә.
«Эшлекле Рәсәй» дөйөм Рәсәй йәмәғәт ойошмаһы президенты Александр Галушка, Яңы проекттарҙы ғәмәлгә ашырыу буйынса стратегик инициативалар агентлығының партнерҙар селтәрен үҫтереү буйынса директоры Александр Пироженко, Башҡортостан Президенты советнигы — Башҡортостан Президентының инвестицион хеҙмәттәшлек мәсьәләләре буйынса махсус вәкиле Андрей Назаров, Ростов өлкәһенең иҡтисад министры Владимир Бартеньев, Калуга өлкәһе иҡтисади үҫеш министры урынбаҫары — Иҡтисади үҫеш министрлығының Инвестициялар идаралығы начальнигы Дмитрий Абрамов, Башҡортостан Хөкүмәте Премьер-министры урынбаҫары Илшат Тажетдинов, Башҡортостандың Сауҙа-сәнәғәт палатаһы президенты Юрий Пустовгаров үҙҙәренең сығышында был мәсьәләне хәл итеү юлдарын тәҡдим итте.
Форум эшендә илебеҙҙең 14 төбәгенән йәмғеһе 400-ләгән кеше — власть органдары, бизнес-берләшмә, фән даирәһе, йәмәғәт ойошмалары вәкилдәре ҡатнаша.


text:
Дмитрий Медведев позитрон-эмиссион томография үҙәгендә булды Фото: Андрей Старостин
Дмитрий Медведев позитрон-эмиссион томография үҙәгендә булды
Дмитрий Медведев позитрон-эмиссион томография үҙәгендә булды Фото: Андрей Старостин
ӨФӨ, 2015 йыл, 3 февраль. /«Башинформ» мәғлүмәт агентлығы, Розалиә Вәлиева/.
3 февралдә РФ Хөкүмәте Рәйесе Дмитрий Медведев, Рәсәй Президентының Волга буйы федераль округындағы тулы хоҡуҡлы вәкиле Михаил Бабич, РФ Хөкүмәте вице-премьеры Ольга Голодец, «Роснано» асыҡ акционерҙар йәмғиәте идараһы рәйесе Анатолий Чубайс, Башҡортостан Башлығы Рөстәм Хәмитов һәм рәсми делегация ағзалары Өфөләге позитрон-эмиссион томография үҙәгендә булды.
Улар бында яман шеште диагностикалау өсөн изотоптар әҙерләү процесы менән танышты һәм операция бүлмәһен ҡараны. Унда шешкә нурланыш менән тәьҫир итеүсе уникаль аппарат — кибер-бысаҡ урынлаштырылған.
— Кибер-бысаҡ бер нисә төр шеште дауалау мөмкинлегенә эйә, — тип һөйләне Өфөләге үҙәктең директоры Елене Елхова. — Аппарат автоматик рәүештә ҡорола. Кибер-бысаҡтың өҫтөнә рентген ҡуйылған, ул аҙ ғына күсһә лә аппараттың мәғлүмәттәр базаһына хәбәр ителә һәм нурланыш туҡтатыла, сәләмәт туҡымалар зыян күрмәй. Процедура уртаса 50 минут дауам итә, ул тамамланғас, пациенттың хәлен баһалайбыҙ, ҡан баҫымын үлсәйбеҙ һәм ҡайтарып ебәрәбеҙ, — тип аңлатты Елена Елхова.
Әлегә бында баштағы шештәрҙе генә дауалайҙар. Әммә киләсәктә башҡа органдарҙы ла дауалау планлаштырыла.
Үҙәк директоры кибер-бысаҡты үҙләштереү баштағы сирҙәрҙән башлана, һуңынан икенсе органдарға күсергә мөмкин тип һөйләне. 2015 йылға үҙәктә ошондай күсеү планлаштырылған.
Өфөлә ПЭТ-үҙәк төҙөлөшө 2012 йылда башланды. РОСНАНО, «РосМедТехнолоджи» ябыҡ акционерҙар йәмғиәте һәм MEDILUX Венгрия компанияһы тарафынан булдырылған медицина үҙәге 2014 йылдың 28 мартында пациенттарҙы ҡабул итә башланы. Ул Рәсәйҙә дәүләт-шәхси партнерлыҡ сиктәрендә булдырылған онкология ауырыуҙарын диагностикалау һәм дауалау буйынса беренсе медицина учреждениеһы булды. Өфөнөң ПЭТ-үҙәгенә инвестициялар күләме яҡынса 956 миллион тәшкил итте. Ун ай эшләү осоронда ул өс меңдән ашыу пациентты ҡабул итте.
Өфөләге позитрон-эмиссион томография үҙәге — федераль селтәрҙә РОСНАНО-ның шәхси инвесторҙар менән берлектә төҙөгән тәүге медицина үҙәге. 2015-2016 йылдарҙа ПЭТ-үҙәктәрен Тамбов, Орел, Липецк, Курск, Брянск, Новосибирск, Һамар, Екатеринбург, Калуга, Ырымбур, Пермь, Ижевск һәм Владивосток ҡалаларында асыу күҙалллана. Уларҙа ла кәрәкле радиофармпрепараттарҙы үҙҙәрендә етештереү өсөн ҡорамалдар менән йыһазландырыласаҡ.


text:
15 район эшсәндәре сәсеүҙе башланы
Башҡортостандың 15 районы ауыл хужалығы предприятиелары яҙғы сәсеүҙе башланы. БР Ауыл хужалығы министрлығының матбуғат хеҙмәте мәғлүмәте буйынса, Әлшәй, Баҡалы, Благовар, Бүздәк, Ғафури, Дәүләкән, Дүртөйлө, Илеш, Ҡырмыҫҡалы, Мәләүез, Миәкә, Стәрлетамаҡ, Өфө, Саҡмағош һәм Шишмә райондары эшсәндәре тәүгеләрҙән булып сәсеү агрегаттарын баҫыуға сығарҙы.
Саҡмағош районында тупраҡ тигеҙ өлгөрә. Бында игенселәр 2,7 мең гектар майҙанда сәсеү үткәргән. Яҙғы сәсеүҙе районда йәмғеһе 62,2 мең гектарҙа үткәреү ҡаралған. Иген һәм ҡуҙаҡлы иген культураларына 37,4 мең гектар бүленгән, шуларҙың 2,6 меңе (7%) сәселгән. Әлегә район 2011 йылғы сәсеүҙә алдынғы урында тора.


text:
Төбәктә Торлаҡ-коммуналь хужалыҡ фонды программалары буйынса һөҙөмтәле эштәр башҡарылаФото: Олег Яровиков
Төбәктә Торлаҡ-коммуналь хужалыҡ фонды программалары буйынса һөҙөмтәле эштәр башҡарыла
Төбәктә Торлаҡ-коммуналь хужалыҡ фонды программалары буйынса һөҙөмтәле эштәр башҡарылаФото: Олег Яровиков
19 июндә Башҡортостан Президенты Рөстәм Хәмитов «Дәүләт корпорацияһы — Торлаҡ-коммуналь хужалыҡты реформалаштырыуға булышлыҡ итеү фонды программаларын тормошҡа ашырыуҙы тәьмин итеү буйынса саралар» бөтә Рәсәй селектр кәңәшмәһендә ҡатнашты. Сәйәси сараны РФ Хөкүмәте рәйесе урынбаҫары Дмитрий Козак үткәрҙе.
Рөстәм Хәмитов республикала йорттарға капиталь ремонт үткәреү һәм граждандарҙы авария хәлендәге торлаҡ фондынан күсереү буйынса башҡарылған эштәр, Фондтан бүленгән средстволарҙы файҙаланыу тураһында отчет менән сығыш яһаны, тип хәбәр иттеләр БР Президентының матбуғат хеҙмәтенән.
Башҡортостан Президенты һүҙҙәренсә, биш йыл эсендә Башҡортостанға Фондтан 10,74 миллиард һум аҡса күсерелгән, йәнә 4,7 миллиард һум сумманы республика ҡушып финанслау тәртибендә бүлгән.
— Был ваҡыт эсендә йорттарға капиталь ремонт үткәреүгә һәм граждандарҙы күсереүгә 15 миллиард һумдан ашыу аҡса йүнәлтелде, — тине Рөстәм Хәмитов. — Средстволар тулыһынса файҙаланыла. 2015 йылға тиклем Фонд республикаға йәнә 4,5 миллиард һумдан ашыу аҡса бүлергә планлаштыра.
Быйыл Башҡортостан Торлаҡ-коммуналь хужалыҡты реформалаштырыуға булышлыҡ итеү фонды средстволары иҫәбенә капиталь ремонт эштәрен финанслауға заявканы Рәсәйҙә тәүгеләрҙән булып яҡланы. Һүҙ 200 миллион һумға яҡын сумма тураһында бара. Йәнә 250 миллион һум төбәк бюджетынан бүленә. Республика Фонд средстволарын ҡабул итеп, муниципалитеттарға йүнәлтте.
БР Президенты хәбәр итеүенсә, ҡыйыҡтарҙы һәм йорт эсендәге йылылыҡ менән тәьмин итеү системаларын ремонтлау эштәре — 1 октябргә тиклем, дөйөм төҙөлөш эштәре 1 декабргә тиклем тамамланасаҡ.
Республика Торлаҡ-коммуналь хужалыҡты реформалаштырыуға булышлыҡ итеү фондына ике адреслы программа тәҡдим итте. Улар 2015 йылға тиклем иҫәпләнгән һәм 330 мең квадрат метр тәшкил икән авария хәлендәге торлаҡ фондынан гражданждарҙы күсереүҙе күҙ уңында тота. Был маҡсаттарға 10 миллиард һум аҡса кәрәк буласаҡ, тип билдәләне Рөстәм Хәмитов.
Төбәк башлығының башҡарылған эштәр тураһындағы отчетын тыңлағандан һуң, РФ Хөкүмәте рәйесе урынбаҫары Дмитрий Козак Башҡортостан Республикаһына бер ниндәй дәғүәләр булмауын белдерҙе.
— Төбәктә һөҙөмтәле эштәр башҡарыла, — тине вице-премьер. – Эш барышында өҙөклөктәр булманы, программалар тула ҡеүәтенә тормошҡа ашырылды.


text:
Фото:
Өфөлә Болғар профессоры менән осрашыу үтте
Фото:
Өфөлә «Башҡортостан — Болғар» дуҫлыҡ йәмғиәтендә Яңы Болғар университеты профессоры Борис Наймушин менән осрашыу үтте.
Борис Наймушин – сит телдәр кафедраһы мөдире. Ул ғалим ғына түгел, тәржемәсе булараҡ та киң билдәле. Өфөгә ул М.Аҡмулла исемендәге Башҡорт дәүләт педагогия университетында Аҡмулла уҡыуҙары сиктәрендә үткән «Мәғрифәтселәрҙең мәҙәниәттәге һәм мәғарифтағы гуманистик мираҫы» халыҡ-ара фәнни форумында ҡатнашыу өсөн килгән.
Өфөгә ғилми сәфәре барышында Борис Наймушин Филологик белем биреү һәм мәҙәниәт-ара коммуникациялар институтының тәржемәселәр бүлеге студенттары өсөн лекциялар уҡыны, доклад менән сығыш яһаны, университеттың ғалимдары, уҡытыусылары һәм етәкселеге менән осрашты. Ике университеттың кафедралары һәм факультеттары араһында хеҙмәттәшлек итеү тураһында алдан килешеүгә өлгәшелде.
Осрашыу сиктәрендә «Башҡортостан — Болғар» дуҫлыҡ йәмғиәтенең артабан эшләү мөмкинлектәре һәм формалары тураһында тәҡдимдәр әйтелде һәм тикшерелде.


text:
1 июлдән республикала коммуналь ресурстарға тариф арта
ӨФӨ, 2015 йыл, 23 апрель. /«Башинформ» мәғлүмәт агентлығы, Розалиә Вәлиева/.
2015 йылдың 1 июленән Башҡортостанда утҡа, газға, йылылыҡҡа һәм һыуға тариф арта. Был хаҡта Башҡортостандың Тарифтар буйынса дәүләт комитеты коллегияһының киңәйтелгән ултырышында Тарифтар буйынса дәүләт комитеты рәйесе Ирина Васимирская хәбәр итте.
2015 йылдың 1 ғинуарынан тәбиғи газдың мең кубометры – 3030 һум, ә 1 июлдән 3257 һум буласаҡ. Беренсе ярты йыллыҡта Башҡортостанда йәшәүселәр газдың кубометры өсөн 4,5-6 һум түләй, 1 июлдән тариф 7,5 процентҡа арта.
Быйыл электр энергияһына тариф 8,9 процентҡа арта (2014 йылда – 7,2 процентҡа). 1 июлдән бер ставкалы тарифтың үҫеше 7,5 процент тәшкил итәсәк.
1 ғинуарҙан республика халҡы һыуҙың кубометры өсөн 13 һум 53 тин түләһә, 1 июлдән 16 процентҡа күберәк түләргә тура киләсәк. Тәүге ярты йыллыҡта һыу бүлеү – 12 һум 99 тин, 1 июлдән хаҡ 19,6 процентҡа күтәрелә.
Ирина Васимирская билдәләүенсә, тарифтарҙы формалаштырғанда Дәүләт комитеты иҡтисадтың үҫешенә йоғонто яһаған инфраструктура компанияларының мәнфәғәттәрен иҫәпкә алырға, инвестициялар йәлеп итеүҙе күҙ уңында тоторға тейеш.
— Тарифтарҙың күләменә селтәрҙәрҙең оҙонлоғо, уларҙың туҙыу кимәле лә йоғонто яһай, — тине Ирина Васимирская.
Хәҙерге ваҡытта республиканың Тарифтар буйынса дәүләт комитеты 14 йүнәлеш буйынса 400-ҙән ашыу предприятиены көйләй. 2015 йылға тариф буйынса 850 ҡарар ҡабул ителгән. Унда газға хаҡтар, йылылыҡ һәм электр энергияһына, һыу менән тәьмин итеү һәм һыу бүлеүгә тарифтар, транспорт хеҙмәттәре мөһим урын биләй.


text:
Башҡортостан туристарына ярҙамға - аңлатмалы һүҙлек
«Китап» нәшриәтендә «Башҡортостан турисының аңлатмалы һүҙлеге» тип аталған яңы китап донъя күрҙе. Баҫма Тирә-яҡ мөхитте һаҡлау йылына арналған, ул туризм һәм туриндустрияның күпселек төрҙәрендә ҡулланылған терминдар һәм төшөнсәләрҙән тора. Шулай уҡ китапта республикала туризм өлкәһенең үҫеш тарихы тураһындағы мәғлүмәт урынлаштырылған. Яңы һүҙлек киң ҡатлам уҡыусылар – мәктәп уҡыусылары, турист-спортсылар, туристик фирма хеҙмәткәрҙәре, тыуған яҡ буйлап экскурсиялар ойошторған тәбиғәтте һөйөүселәр өсөн тәғәйенләнгән. Китаптың авторы – Рәсәйҙең һәм Башҡортостандың атҡаҙанған уҡытыусыһы, СССР-ҙың туризм буйынса спорт мастеры, Рус география йәмғиәте ағзаһы, Башҡортостандың почетлы крайҙы өйрәнеүсеһе, БР Журналистар союзы ағзаһы Вадим Марушин.


text:
Осло ҡалаһында Башҡортостан йырсыһы Светлана Атанғолованың концерты үтәсәк
Бөгөн, Космонавтика көнөндә, Норвегияның баш ҡалаһы Ослола Өфөнөң йәш һәләтле йырсыһы Светлана Атанғолованың концерты үтәсәк. Норвегия тамашасыһына ул билдәле Рәсәй композиторы Игорь Зубковтың шағир Константин Арсенев һүҙҙәренә яҙған «Серенада» йырының премьераһын тәҡдим итәсәк. Шулай уҡ Светлана Европа һәм Америка мюзиклдарынан популяр ариялар башҡарасаҡ. Ике йырҙы ул башҡорт һәм татар телдәрендә йырлап ишеттерәсәк, тип хәбәр итә Норвегия-Рәсәй мәҙәни үҙәге.
Светлана Атанғолова Өфөлә инженер һәм уҡытыусы ғаиләһендә тыуған. Фортепиано белгеслеге буйынса балалар музыка мәктәбен тамамлай, балалар ижады үҙәгендә вокал менән шөғөлләнә. Мәктәпте тамамлағандан һуң, Заһир Исмәғилев исемендәге Өфө дәүләт сәнғәт академияһына уҡырға инә. 2009 йылда уны уңышлы тамамлай. Светлана күп төрлө телдәрҙә йырҙар башҡара. Ҙур уңыш менән төрлө илдәрҙә сығыш яһай. Бөгөн Осло ҡалаһында үтәсәк сара – Светлана Атанғолованың Норвегияла ҡуйыласаҡ берҙән-бер концерты.


text:
Республиканың почта бүлексәләрендә биш финанс тәҙрәһе асыла
ӨФӨ, 2015 йыл, 19 октябрь. /«Башинформ» мәғлүмәт агентлығы, Розалиә Вәлиева/.
1 ноябрҙә Башҡортостандың биш почта бүлексәһендә финанс тәҙрәләре асыла. Рәсәй почтаһының рәсми сайтында хәбәр ителеүенсә, шуларҙың дүртәүһе — Өфөлә, берәүһе Күмертауҙа эшләй башлаясаҡ.
Финанс тәҙрәһендә клиенттарға түләүҙәр ҡабул итеү, аҡса күсереү, банк карталарын хеҙмәтләндереү, «Почта картаһын» асыу, шулай уҡ кредит ҡаплау кеүек хеҙмәттәр күрһәтеләсәк.
Быйыл йәй республикалағы 11 почтамтта 15 финанс тәҙрәһе асылды. Яңы финанс тәҙрәләре Өфөлә СССР-ҙың 50 йыллығы урамы, 47 (450071), Ғафури урамы, 29 (450076), С.Перовская урамы, 15 (450103), Гагарин урамы, 37/1 (450105) һәм Күмертауҙа Ленин урамы, 6 (453300) адрестары буйынса урынлашҡан почта бүлексәләрендә эш башлай.


text:
Башҡортостанда сәсеү-2014-кә әҙерлек башланды
Башҡортостан аграрийҙары ремонтлау миҙгелен башланы, тип хәбәр иттеләр республика Ауыл хужалығы министрлығының матбуғат хеҙмәтенән. 2014 йылғы яҙғы сәсеү эштәренә үҙ ваҡытында һәм сифатлы әҙерләнеү өсөн БР Хөкүмәтенең тейешле бойороғо сыҡты, унда техниканың төп төрҙәрен әҙерләү срогы һәм ремонтлау графигы билдәләнгән.
Ҡабул ителгән бойороҡҡа ярашлы, яҙғы сәсеү эштәрендә ҡатнашасаҡ техниканы 1 апрелгә тиклем әҙерләргә кәрәк. 1-15 июнгә тиклем урып йыйыу техникаһы тулыһынса йүнәтелеп бөтөрөлөргә тейеш.
БР Ауыл хужалығы министрлығының агросәнәғәт комплексы тармаҡтарында механикалаштырыу, электрлаштырыу һәм хеҙмәтте һаҡлау бүлеге начальнигы Павел Иофинов әйтеүенсә, миҙгелле ауыл хужалығы эштәрен башлағанға тиклем республикала 9 меңдән ашыу тракторҙы, 2,4 мең иген йыйыу комбайнын, 600 үҙйөрөшлө мал аҙығы йыйыу һәм 100-ҙән ашыу сөгөлдөр йыйыу комбайнын ремонтларға кәрәк.
Бының өсөн районда махсус бригадалар ойошторола, саралар планы эшләнә. Шул уҡ ваҡытта ҡайһы бер райондар 2014 йылдың 1 ғинуарына тиклем сәсеү һәм тупраҡ эшкәртеү машиналарын әҙерләп бөтәсәк.
Аграр ведомствола әйтеүҙәренсә, былтыр республикала бер нисә ремонт предприятиеһы ингән производство берләшмәһе ойошторолған. Уларҙың һәр береһе иген йыйыу комбайндары узелдарын һәм агрегаттарын ремонтлау һәм яңыртыу өлкәһендә ниндәй ҙә булһа йүнәлеш буйынса махсуслаша.


text:
Рөстәм Хәмитов алкоголь продукцияһының законһыҙ әйләнешенә ҡаршы эш итеү буйынса кәңәшмә үткәрҙеФото: Андрей Старостин
Рөстәм Хәмитов алкоголь продукцияһының законһыҙ әйләнешенә ҡаршы эш итеү буйынса кәңәшмә үткәрҙе
Рөстәм Хәмитов алкоголь продукцияһының законһыҙ әйләнешенә ҡаршы эш итеү буйынса кәңәшмә үткәрҙеФото: Андрей Старостин
ӨФӨ, 2015 йыл, 16 март. /«Башинформ» мәғлүмәт агентлығы, Илья Спиридонов/.
16 мартта Республика йортонда Башҡортостан Башлығы Рөстәм Хәмитов төбәктә хоҡуҡ тәртибен тәьмин итеү буйынса даими эшләүсе координация кәңәшмәһе ултырышын уҙғарҙы. Ул алкоголь продукцияһының законһыҙ әйләнешенә ҡаршы эш итеү мәсьәләләренә арналды. Кәңәшмәлә Башҡортостан Хөкүмәте ағзалары, хоҡуҡ һаҡлау органдары, министрлыҡ һәм ведомство етәкселәре, муниципалитет башлыҡтары ҡатнашты.
Рөстәм Хәмитов һүҙҙәренсә, бөгөнгө көндә был мәсьәлә бик мөһим, һәм властарға хоҡуҡ һаҡлау органдары менән берлектә уға ҙур иғтибар бүлергә кәрәк.
— Бер яҡтан, спиртлы эсемлектәр һатыу кәмене, был халыҡтың уны аҙ ҡуллана башлауы хаҡында һөйләй кеүек. Ысынында иһә, был улай түгел. Ҡыҙғанысҡа ҡаршы, аҙ эсмәйҙәр, — тине республика Башлығы. — Легаль алкоголь продукцияһын арзан суррогат ҡыҫырыҡлап сығара. Сифатһыҙ араҡы дауалап булмаҫлыҡ сирҙәргә, үлемгә килтерә, күп ғаиләләрҙең тормошон боҙа, киләсәк быуындарҙың һаулығын ҡаҡшата.
Эксперттар баһалауынса, ялған араҡы Рәсәй баҙарының өстән ике өлөшөн тиерлек тәшкил итә.
Башҡортостан Башлығы бөтә власть органдарына, хоҡуҡ һаҡлау һәм контроль-күҙәтеү структураларына ошо мәсьәлә менән етди шөғөлләнергә — тармаҡта тәртип булдырырға, граждандарҙы ялған араҡынан яҡларға һәм бюджетҡа аҡса керемен яйға һалырға ваҡыт етте тип билдәләне.
— Ялған араҡы етештереүселәр үҙҙәрен бик иркен тоя, ә республиканан ситтә етештерелгән спиртлы эсемлекте килтереүселәр халыҡты эскелек һаҙлығына батыра. Ауыл ерендә ҡайҙа ялған араҡы һатылғанын белмәйҙәрме ни? Һәр ауылда тиерлек шундай нөктәләр бар. Барыһы ла белә, әммә өндәшмәйҙәр. Берәүҙәр ҡурҡа, икенселәр аҡса эшләй, — тип һыҙыҡ өҫтөнә алды республика етәксеһе.
Сығыштың тулы стенограммаһы Башҡортостан Башлығының рәсми сайтында баҫылған.


text:
Аҙна һуңында һауа торошоноң боҙолоуо күҙаллана
17-20 ғинуарҙа Башҡортостанда һауа торошоноң боҙолоуы күҙаллана: урыны менән көслө ҡар яуыуы, буран сығыуы, юлдарҙы һырынты һалыуы, ел ынтылышы секундына 18-23 метрға етеүе көтөлә. Был хаҡта Ғәҙәттән тыш хәлдәр министрлығы хәбәр итә.
«Һаҡлыҡ саралары күрергә кәрәк, сөнки көслө елдең электр тапшырыу линияларын боҙоуо, ағастарҙы йығылтыуы, реклама щиттарын аҡтарыуы ихтимал. Йәйәүлеләргә юл аша сыҡҡанда иғтибарлы булырға кәңәш ителә. Водителдәрҙе тиҙлек режимын һаҡлауҙарын һорайбыҙ. Берҙәм ҡотҡарыу хеҙмәтенә 112 телефоны буйынса шылтыратып була», — тип иҫкәрттеләр Рәсәй Ғәҙәттән тыш хәлдәр министрлығының БР буйынса Баш идаралығының матбуғат хеҙмәтенән.


text:
Вахтангов исемендәге театр Америка Ҡушма Штаттарында башҡорт драматургы Азат Абдуллиндың пьесаһы буйынса ҡуйылған спектаклен тәҡдим итәсәк
ӨФӨ, 2014 йыл, 8 декабрь. /«Башинформ» мәғлүмәт агентлығы/.
Евгений Вахтангов исемендәге Мәскәү дәүләт академия драма театры Америка Ҡушма Штаттарында башҡорт драматургы, Башҡортостандың халыҡ яҙыусыһы Азат Абдуллиндың «Раббым баҡсаһы» пьесаһы буйынса ҡуйылған спектаклен күрһәтәсәк. Был хаҡта «Башинформ» агентлығына пьесаның авторы Азат Абдуллин хәбәр итте, ул үҙе лә театр труппаһы менән гастролдәргә бара.
Театрҙа был мәғлүмәттте раҫланылар.
— Эйе, беҙ шаршамбы, 10 декабрҙә, Азат Абдуллиндың «Раббым баҡсаһы» пьесаһы менән Америка Ҡушма Штаттарына гастролдәргә китәбеҙ. Спектаклдең режиссеры – Роман Витюк, — тип һөйләне Вахтангов театрының директор урынбаҫары Григорий Пумашев. — Беҙ Америкаға бер нисә тапҡыр гастролдәребеҙҙе ойошторған билдәле продюсер компанияһының саҡырыуы буйынса барабыҙ. Спектаклде ике тапҡыр Нью-Йоркта, һуңынан Вашингтонда, Филадельфияла, Бостонда күрһәтәсәкбеҙ. Ни өсөн тап ошо пьесаны һайланыҡ? Сөнки бында Рәсәйҙән эмиграцияланған балет артисы Рудольф Нуриев тураһында һүҙ бара. Бынан тыш, Нью-Йоркта ҡуйыласаҡ спектаклгә Михаил Барышников та килергә тейеш.
Иҫегеҙгә төшөрәбеҙ, 2013 йылдың февралендә Өфөлә Роман Витюк театрының гастролдәре үтте, унда Азат Абдуллиндың «Раббым баҡсаһы» спектакле күрһәтелде.


text:
БДАУ үҙ ҡаҙаныштарын күрһәтә
Бөгөн Башҡорт дәүләт аграр университетында Башҡортостанда Йәштәр фәне көндәре сиктәрендә бер юлы ике күргәҙмә үткәрелә. Береһендә йәш ғалимдарҙың ғилми-тикшеренеү инновацион проекттары күрһәтелә, ә икенсеһендә — университет студенттары һәм аспиранттарының ғилми эштәре.
Уларҙың хеҙмәттәре ауыл, шулай уҡ урман хужалығына арналған. Студенттарҙың ҙур проекттары иғтибарҙы йәлеп итә. Мәҫәлән, малсылыҡ ҡалдыҡтарын органик ашлама һәм биогаз итеп эшкәртеү өсөн ҡоролма макеты, уны электр энергияһы етештереү өсөн файҙаланырға мөмкин. Республикала билдәле "Эраконд" биокефиры ла — университет уҡыусылары ҡаҙанышы. Туҙған деталдәрҙе яңыртыу технологиялары ла иғтибарға лайыҡ, етмәһә, ватанда ғына етештерелгән түгел, сит ил техникаһы деталдәрен дә.
Күргәҙмәгә килеүселәрҙең күбеһе — башҡа юғары уҡыу йорттары студенттары. Күргәҙмәләр менән танышҡандан һуң вуз ҡунаҡтары өсөн биотехнологиялар лабораторияһына экскурсия ойоштороласаҡ.


text:
Төлкө
Төлкө (лат. Vulpes vulpes; төр. tilki) — эттәр ғаиләһенә ҡараған ослораҡ моронло, оҙон ялбыр ҡойроҡло йыртҡыс йәнлек[1]. Төлкө һөтимәр хайуан. Оҙонлоғо 60-90 см, ҡойроғо 40—60 см, ауырлығы 6—10 см. Төлкө ҡыҙыл төҫтә була.
Урманлы далала, далала йәшәй. Төрлө аҙыҡ менән туҡлана. Тәүлек буйы, бигерәк тә кисен әүҙем.
Тороғоу ваҡыты — ғинуар-март. Йөклөлөк ваҡыты 52-56 көн, 4-6 бала килтерә, һирәк кенә — 12. Көҙөн ғаилә тарҡала, төлкө ояһын ташлап берәҙәк йөрөй.
Таралыуы[үҙгәртергә | вики-тексты үҙгәртергә]
Төлкө киң таралған: бөтә Европа, Төньяҡ Африка (Мысыр, Алжир, Марокко, төньяҡ Тунис), Азияның ҙур өлөшө (төньяҡ Һиндостан, көньяҡ Ҡытай). Төньяҡ Америкала арктик зонанан алып Мексика ҡултығы ярҙарына тиклем. Төлкө Австралияла климатлаштырыла.
Иҫкәрмәләр[үҙгәртергә | вики-тексты үҙгәртергә]
- ↑ Толковый словарь современного башкирского литературного языка. (под. ред З. Г. Ураксина, 2005)


text:
Тарихи-мәҙәни мираҫ буйынса конкурста еңеүселәр Баҡыға саҡырыласаҡ
БДБ дәүләттәре журналистары тарихи-мәҙәни мираҫты һаҡлау темаһы буйынса конкурста ҡатнашырға саҡырыла. Уны Гуманитар хеҙмәттәшлек өлкәһендә өҫтөнлөклө саралар планы сиктәрендә Азербайжан дәүләт телеграф агентлығы үткәрә (АзерТАдж).
Талаптар киләһесә: материалдар ҡыҫҡа, 2-3 биттән дә артыҡ булмаҫҡа тейеш, көн ҡаҙағына һуҡҡан темаларҙы сағылдырырға тейеш. Конкурсҡа эштәр рус телендә ҡабул ителә.
Конкурс эштәре БДБ-ның алдынғы мәғлүмәт агентлыҡтары хеҙмәткәрҙәренән торған халыҡ-ара жюри менән баһаланасаҡ. Жюри рәйесе – АзерТАдж агентлығының генераль директоры Аслан Асланов.
Конкурс һөҙөмтәләре буйынса еңеүселәр билдәләнәсәк. Беренсе урын өсөн – 1000 доллар, икенсе урынға – 500 доллар, өсөнсө урын өсөн – 300 доллар. Бынан тыш, өс дәртләндереү призы булдырыласаҡ.
Материалдар, мәҡәләләр, эсселар 15 ноябргә тиклем АзерТАдж:azertac@azdata.net адресы буйынса ҡабул ителә.
Конкурсҡа йомғаҡтар йыл аҙағында яһаласаҡ. Еңеүселәрҙе бүләкләү тантанаһы Баҡыла үтәсәк, тип хәбәр итә Рәсәйҙең Журналистар союзы сайты.


text:
Өфөлә йәштәр өсөн 2013 йылдың тәүге вакансиялар йәрминкәһе үтәсәк
Өфөнөң халыҡты эш менән тәьмин итеү хеҙмәте 7 февралдә йәштәр өсөн ағымдағы йылдың тәүге күп профилле вакансиялар йәрминкәһен үткәрә.
«Башинформ» агентлығына Башҡортостан баш ҡалаһының Халыҡ мәшғүллеге үҙәгенән хәбәр итеүҙәренсә, йәрминкәлә 40-ҡа яҡын эш тәҡдим итеүсе ҡатнашасаҡ.
2012 йылда Өфөлә йәштәр, шул иҫәптән юғары һәм урта махсус уҡыу йорттарын тамамлаусылар өсөн йәмғеһе 21 күп профилле йәрминкә ойошторолдо. Уларҙа яҡынса 440 предприятие һәм ойошма ҡатнашты, йәштәр өсөн улар 19 меңгә яҡын буш эш урыны тәҡдим итте, тип хәбәр итте Өфө ҡалаһы Халыҡ мәшғүллеге хеҙмәтенең бүлек начальнигы Ирина Турчина.
Йәрминкә Өфө ҡалаһы, Ибраһимов бульвары, 47/1 адресы буйынса үткәрелә. Студенттарға уңайлы булһын өсөн ул 15 сәғәттән 17-гә тиклем эшләйәсәк.
Барлыҡ хеҙмәттәр бушлай күрһәтелә.


text:
Башҡортостанда өҙлөкһөҙ аграр белем системаһы булдырыла
Башҡортостанда аграр белем системаһы модернизациялана. Был өлкәлә көтөлгән үҙгәрештәр тураһында бөгөн Башҡорт дәүләт аграр университеты сығарылыш студенттары менән осрашыуҙа БР Хөкүмәте Премьер-министрының беренсе урынбаҫары, ауыл хужалығы министры Шамил Вахитов һөйләне.
— Республикала Башҡорт дәүләт аграр университеты нигеҙендә университет комплексы төҙөү буйынса эштәр тамамлана, — тип хәбәр итте Шамил Вахитов. – Уның составына тәүге этапта Башҡорт агросәнәғәт комплексы кадрҙарын ҡайтанан әҙерләү һәм квалификацияһын күтәреү институты, һуңыраҡ башланғыс һөнәри белем биреү һәм урта һөнәри белем биреү йорттары инәсәк. Өҙлөкһөҙ белем биреүҙең берҙәм системаһын тәьмин итеү университет комплексы булдырыуҙың төп маҡсаты иҫәпләнә.


text:
Асҡын районында Дума һайлауҙарына ҡыҙыҡһыныу ҙур
Территориаль һайлау комиссияһы рәйесе Илшат Фәтихов Асҡын районында Дума һайлауҙарына ҙур ҡыҙыҡһыныу күҙәтелеүен билдәләй.
— Был ҡыҙыҡһыныуға лидерҙарҙың һәм сәйәси партия вәкилдәренең һайлау алды теледебаттары ла ныҡ булышлыҡ итә, — тине «Башинформ»ға Илшат Фәтихов. – Халыҡ был дебаттар буйынса үҙ-ара фекер алыша, үҙҙәренсә һығымталар яһай. Дәүләт Думаһына депутатлыҡҡа канидаттарҙың районға килеүе лә ыңғай ҡабул ителде. Бында, төпкөлдә йәшәгән кешеләр республикабыҙ мәнфәғәттәрен Дәүләт Думаһында яҡлаясаҡ кешеләрҙе белергә теләй.
Асҡын районында 17 меңдән ашыу кеше һайлаусылар исемлегендә. Районда 46 һайлау участкаһы эшләй. Шуларҙың иң ҙур дүрт участкаһы район үҙәге Асҡында урынлашҡан. Уларҙың һәр береһендә меңдән ашыу һайлаусы теркәлгән. Бер нисә һайлау участкаһы — Баҙансат, Ҡаҙансы, Ҡыйғаҙы, Көнгәк һәм Петропавловка — эргә-тирәләге ауылдарҙан бер аҙ алыҫтараҡ ята, участкаға барғанда халыҡ ҡыйынлыҡ күрмәһен өсөн һайлау көнөндә бында өҫтәмә автобус маршруттары ойоштороласаҡ.
Асҡын территориаль һайлау комиссияһы рәйесе әйтеүенсә, районда Себерҙә вахта менән эшләгәндәр күп — яҡынса 1600 кеше. 4 декабрҙә тауыш биреүгә хоҡуғын ҡулланыу өсөн, әле улар берҙәм рәүештә теркәүҙән төшөрөү таныҡлыҡтары ала.


text:
«Европа – Көнбайыш Ҡытай» халыҡ-ара транспорт маршрутын асыу сиктәрендә хеҙмәттәшлек тураһында килешеү төҙөлдө Фото: Башҡортостан Республикаһы Башлығы сайтынан
«Европа – Көнбайыш Ҡытай» халыҡ-ара транспорт маршрутын асыу сиктәрендә хеҙмәттәшлек тураһында килешеү төҙөлдө
«Европа – Көнбайыш Ҡытай» халыҡ-ара транспорт маршрутын асыу сиктәрендә хеҙмәттәшлек тураһында килешеү төҙөлдө Фото: Башҡортостан Республикаһы Башлығы сайтынан
ӨФӨ, 2015 йыл, 19 июнь. /«Башинформ» мәғлүмәт агентлығы/.
18 июндә XIX Петербург иҡтисади форумында Рәсәй биләмәһендә «Европа – Көнбайыш Ҡытай» халыҡ-ара транспорт маршрутын асыу сиктәрендә хеҙмәттәшлек һәм мәғлүмәт менән алмашыу тураһында килешеүгә ҡул ҡуйылды, тип хәбәр итә Башҡортостан Башлығының матбуғат хеҙмәте.
Документҡа Башҡортостан Башлығы Рөстәм Хәмитов, Татарстан Президенты вазифаһын ваҡытлыса башҡарыусы Рөстәм Миңлеханов, Ырымбур өлкәһе губернаторы Юрий Берг, «Проектлы финанслауҙың федераль үҙәге» асыҡ акционерҙар йәмғиәтенең идара итеүсе директоры Илья Пономарев һәм «Рәсәй автомобиль юлдары» дәүләт компанияһы идараһы рәйесе Сергей Кельбах ҡул ҡуйҙы.
Өс йылға иҫәпләнгән килешеү юл тармағында дәүләт-шәхси партнерлыҡ проекттарын ғәмәлгә ашырыу өлкәһендә мәғлүмәт, тәжрибә менән алмашыуҙы, шулай уҡ «Европа – Көнбайыш Ҡытай» транспорт маршрутын асыу сиктәрендә инвестиция проекттарын әҙерләгәндә оҙайлы хеҙмәттәшлек булдырыуҙы күҙ уңында тота.
«Европа – Көнбайыш Ҡытай» халыҡ-ара транспорт маршрутының дөйөм оҙонлоғо 8 445 километр тәшкил итә. Шуларҙың 2 233 километры Рәсәй биләмәһенән, 2 787 километры – Ҡаҙағстан, 3 425 саҡрымы Ҡытай Халыҡ Республикаһы аша үтәсәк.
Халыҡ-ара транспорт коридорын булдырыу «Баулы – Күмертау» автомобиль юлын төҙөүҙе күҙ уңында тота. Артабан ул федераль әһәмиәттәге «Өфө – Ырымбур» автомобиль юлына тоташасаҡ. Трассаның Башҡортостан биләмәһендәге дөйөм оҙонлоғо 282 саҡрым тәшкил итәсәк.